Selipar Gucci gred A pun nak curi
Oleh ZULHANIFA SIDEK

24 Disember 2020, 4:01 pm
KOTA BHARU – Seorang pengusaha budu tidak menyangka selipar berjenama Gucci gred A yang dibeli pada harga RM290 menjadi sasaran pencuri yang datang ke rumahnya di Kampung Keling di sini pagi tadi.
Kejadian yang berlaku pada pukul 3 pagi tadi itu disedari Md. Khairul Nizam Azmi, 38, pada pukul 9 pagi sewaktu dia ingin keluar membeli sarapan.
Menurut pemilik budu Cap Sedap itu, apabila menyedari selipar itu tiada, dia terus memeriksa rakaman televisyen litar tertutup (CCTV) yang dipasang di bahagian laman rumahnya.
“Selain selipar yang baru dibeli dua bulan lalu itu, pencuri yang memakai topi keledar itu turut mengebas sepasang kasut berjenama Bata berharga RM70 dan sebuah basikal milik anak saya yang bernilai RM250.
“Sebelum ini, tiada sebarang kejadian kecurian berlaku di sini. Saya tidak menyangka pencuri itu berminat dengan selipar gred A. Tak kan selipar pun nak curi,” katanya ketika dihubungi Kosmo! hari ini.
Menurut Md. Khairul, nasib baik dia memasang CCTV di rumah dan sekurang-kurangnya dapat mengenal pasti pencuri yang mengambil seliparnya itu.

Katanya, bagaimanapun, dia tidak akan membuat laporan polis dan berharap agar pencuri itu memulangkan semula selipar,kasut dan basikal miliknya. – K! ONLINE.


UAE berhasrat sumbang vaksin Covid-19 kepada Malaysia
Oleh EDDY AQMAL MOHAMED HAMIDI

24 Disember 2020, 3:28 pm
PETALING JAYA – Menteri Kesihatan dan Prevensi Emiriah Arab Bersatu (UAE), Tuan Yang Terutama, Dr. Abdul Rahman Mohammed Al-Owais menyatakan hasrat kerajaan berkenaan menyumbang vaksin Covid-19 kepada Malaysia bagi tujuan kajian klinikal di negara ini.
Istana Negara menerusi satu kenyataan berkata, hasrat tersebut dizahirkan ketika sesi menghadap bersama Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah di Emirates Palace semalam.
“Dalam sesi selama 45 minit yang bermula pada pukul 2 petang (waktu tempatan) itu, Al-Sultan Abdullah turut berkenan membincangkan hasrat Kerajaan UAE untuk menyumbang vaksin Covid-19 kepada Malaysia antara lain bagi tujuan kajian klinikal di negara ini.
“Al Sultan Abdullah menzahirkan setinggi penghargaan kepada Dr. Abdul Rahman dan Kerajaan UAE di atas hasrat tersebut,” katanya.
Walaubagaimanapun, jelas kenyataan itu, Seri Paduka Baginda menyatakan bahawa beberapa proses perlu diambil kira bagi mengetahui kebolehlaksanaan kajian klinikal di Malaysia,
khususnya menerusi Pusat Penyelidikan Klinikal, Institut Penyelidikan Klinikal dan Bahagian Regulatori Farmasi Negara sebelum sebarang vaksin diterima masuk ke Malaysia.
Sesi menghadap berkenaan merupakan salah satu acara dalam lawatan khas lima hari Seri Paduka Baginda ke Abu Dhabi, UAE dan Al-Sultan Abdullah turut berkenan melakukan kunjungan mesra terhadap Putera Mahkota Abu Dhabi, Yang Mulia Sheikh Mohamed Zayed Al Nahyan di
kediaman rasminya pada 22 Disember lalu.

“Hasrat sumbangan vaksin Covid-19 dan lawatan khas ini mencerminkan hubungan dua hala yang kukuh dan erat yang telah terjalin di antara kedua-dua negara.
“Ia juga menunjukkan Malaysia dan UAE bersama berganding bahu dalam usaha memerangi wabak Covid-19 dan juga kerjasama pemulihan pasca Covid-19,” ujar kenyataan itu.
Lawatan khas berkenaan adalah atas jemputan Sheikh Mohamed dan Al-Sultan Abdullah dijadualkan berangkat pulang ke tanah air esok. -K! ONLINE.


Remaja maut motosikal rempuh belakang lori
Oleh DIYANATUL ATIQAH ZAKARYA

24 Disember 2020, 3:33 pm
ALOR GAJAH – Seorang remaja lelaki maut selepas motosikal ditunggangi merempuh bahagian belakang sebuah lori di Kilometer 197.5 Lebuh Raya Utara-Selatan arah utara di sini, pagi tadi.
Dalam kejadian kira-kira pukul 6.45 pagi itu, mangsa, Muhammad Aqrabin Amsyar Zakaria, 18, meninggal dunia di tempat kejadian akibat kecederaan parah di kepala.
Ketua Polis Daerah Alor Gajah, Superintendan Arshad Abu berkata, kemalangan berlaku selepas motosikal jenis Honda PCX yang ditunggangi mangsa hilang kawalan dan melanggar bahagian belakang kenderaan berat tersebut.
“Akibat kemalangan itu, mangsa yang beralamat di Kampung Tengah Paya Redan, Pagoh, Johor telah disahkan meninggal dunia di tempat kejadian akibat kecederaan parah di kepala.
“Hasil maklumat awal, remaja tersebut juga dipercayai bekerja di sebuah kedai tayar,” katanya.
Katanya, pemandu lori terbabit berusia 39 tahun bagaimanapun tidak mengalami sebarang kecederaan.

Katanya, mayat mangsa telah dihantar ke Hospital Alor Gajah untuk proses bedah siasat dan kes disiasat mengikut Seksyen 41(1) Akta Pengangkutan Jalan 1987. – K! ONLINE.


Bayi, warga emas Orang Asli naik helikopter ke hospital
Oleh AIMUNI TUAN LAH

24 Disember 2020, 4:05 pm
GUA MUSANG – Unit Udara Jabatan Bomba dan Penyelamat Malaysia (JBPM) hari ini melakukan penerbangan pemindahan perubatan (Medevac) dengan membawa dua orang pesakit Orang Asli yang demam panas ke Hospital Gua Musang.
Penerbangan itu dijalankan untuk membawa seorang bayi lelaki berusia empat bulan, Khairilnizam Aga dan seorang lelaki warga emas, Amata Alip, 63, yang tinggal di Pos Balar.
Pegawai Perhubungan Awam Unit Udara JBPM Pangkalan Subang, Penolong Penguasa Bomba Mohd. Farhan Marzuki berkata, penerbangan itu berlepas dari Pangkalan Udara Subang pada pukul 10.45 pagi.
Katanya, penerbangan menggunakan helikopter Agusta A109 E selamat mendarat di Pos Balar pada pukul 12 tengah hari.
“Jabatan Kemajuan Orang Asli (Jakoa) memohon helikopter untuk membawa pesakit yang sakit sejak tiga hari lalu itu kerana jalan perhubungan darat ke kampung mereka rosak teruk kerana hujan berterusan.
“Apabila sampai, pesakit dewasa yang menghidap asma diusung menaiki helikopter bersama bayi lelaki yang turut diiringi ahli keluarga mereka,” katanya.
Mohd. Farhan berkata, helikopter mendarat dengan selamat di perkarangan Balai Bomba dan Penyelamat Gua Musang pada pukul 12.30 tengah hari. – K! ONLINE.


Dua lelaki mengaku tidak salah rogol remaja bawah umur
Oleh NUR SYAZWANA MANSOR

24 Disember 2020, 3:53 pm
SUNGAI PETANI – Dua remaja mengaku tidak bersalah di Mahkamah Sesyen dan Mahkamah Masjistret di sini hari ini atas tuduhan merogol gadis bawah umur berusia 14 tahun dalam kejadian di Tanjung Dawai dekat sini pada 11 Disember lalu.
Tertuduh, Muhamaad Saiful Nizam Jamaludin, 19, yang bekerja sebagai nelayan membuat pengakuan itu selepas pertuduhan terhadapnya dibacakan di hadapan Hakim Mahkamah Sesyen, Azman Abu Hassan
Sementara di Mahkamah Majistret, seorang lagi tertuduh yang masih di bawah umur berusia 17 tahun juga membuat pengakuan sama di hadapan Majistret, Nadhirah Abdul Rahim.
Tertuduh telah berhenti sekolah dan bekerja sebagai nelayan.
Mengikut pertuduhan, mereka didakwa merogol seorang gadis bawah umur di sebuah rumah di Tanjung Dawai kira-kira pukul 9 malam, 11 Disember lalu.
Pendakwaan terhadap mereka dilakukan mengikut Seksyen 376(1) Kanun Keseksaan dan boleh dihukum di bawah seksyen sama yang memperuntukkan hukuman penjara sehingga 20 tahun dan sebatan. – K! ONLINE


MAIS bantu 1,000 penduduk RPR
Oleh ABDUL RAZAK IDRIS

24 Disember 2020, 3:36 pm
SHAH ALAM – Prihatin dengan nasib 1,000 penduduk Rumah Pemulihan Riqab (RPR) yang terkesan dengan Perintah Kawalan Pergerakan Bersyarat (PKPB), Majlis Agama Islam Selangor (MAIS) mengambil inisiatif memberikan bantuan.
Mereka terdiri 26 RPR sekitar Selangor seperti RPR Baitul Islah Bukit Beruntung, Hidayah Insani, Rumah Sahabat, Akhlak Insani, Rumah Saffiyah dan Teduhan Kasih.
Setiausaha MAIS, Dr.Ahmad Shahir Makhtar berkata, bantuan menerusi pek makanan kering tersebut bernilai keseluruhan RM100,000 bagi memastikan mereka sentiasa menjalani kehidupan yang harmoni dan sejahtera.
Katanya, ini termasuk beras sebanyak 10 kilogram (kg), tepung gandum dan gula 3 kg, minyak masak 5 kg, bihun, kicap dan susu dengan nilai RM100 setiap pek seorang.
“Penyerahan dilakukan secara berperingkat bermula hari ini hingga 28 Disember ini melibatkan daerah Klang, Petaling, Kuala Selangor, Gombak, Hulu Selangor, Hulu Langat dan Sabak Bernam.
“Agihan sumbangan ini diuruskan Teraju Ekonomi Asnaf Sdn. Bhd. (TERAS) yang merupakan anak syarikat MAIS,” jelasnya.

Simbolik penyerahan mock-up bantuan disempurnakan oleh Pengerusi Jawatankuasa Hal Ehwal Agama Islam, Hal Ehwal Pengguna Dan Industri Halal Selangor, Mohd. Zawawi Ahmad Mughni kepada salah seorang pengurus RPR hari ini. -K! ONLINE


Waspada gelombang ketiga banjir di Kelantan
Oleh MUHAMMAD AYMAN GHAFFA

24 Disember 2020, 4:57 pm
KOTA BHARU – Penduduk di Kelantan khususnya yang tinggal di kawasan rendah diingatkan supaya berwaspada dengan kemungkinan berlakunya fenomena banjir gelombang ketiga yang dijangka berlaku pada 27 Disember ini.
Menteri Besar Kelantan, Datuk Ahmad Yakob berkata, berdasarkan amaran dikeluarkan Agensi Pengurusan Bencana Negara (Nadma), banjir gelombang ketiga diramalkan berlaku di negeri ini bermula pada tarikh tersebut
“Laporan dan ramalan dikeluarkan itu supaya kita berikhtiar sebelum berlakunya banjir.
“Oleh l itu, kita minta rakyat bersedia hadapi apa-apa kemungkinan banjir gelombang ketiga lebih awal,” katanya ketika ditemui pemberita di Kompleks Kota Darulnaim di sini hari ini.
Terdahulu, beliau menyempurnakan pelepasan Kembara Prihatin Negara Peringkat Negeri Kelantan serta melancarkan Skuad Sukarelawan Mesra Negeri Kelantan.
Hadir sama, Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff.

Dalam perkembangan berkaitan, Ahmad memberitahu kerajaan negeri belum membuat sebarang penilaian berkaitan peruntukan bantuan untuk diagihkan kepada mangsa banjir kerana musim bah belum berakhir di Kelantan.
Katanya, apabila banjir berakhir, bantuan yang disediakan di bawah Tabung Serambi Mekah akan diagihkan kepada setiap Dewan Undangan Negeri (ADUN) menerusi wakil rakyat masing-masing.
Berdasarkan rekod, banjir di Kelantan dilaporkan semakin pulih apabila mangsa yang ditempatkan di tiga pusat pemindahan sementara (PPS) banjir berkurangan kepada 220 orang daripada 101 keluarga semalam.
Ketiga-tiga PPS yang masih dibuka tersebut melibatkan daerah Pasir Mas yang kini menjadi satu-satunya kawasan di negeri ini yang masih ditenggelami air akibat limpahan Sungai Golok dan fenomena banjir termenung. -K! ONLINE.


Masjid Albukhary buka galeri masjid pertama di Kedah
Oleh JAMLIAH ABDULLAH

24 Disember 2020, 3:25 pm
ALOR SETAR – Masjid Albukhary, salah sebuah masjid terindah di negara ini kini memiliki galeri masjid pertama di Kedah yang mempamerkan bukan sahaja tentang sejarah dan seni binanya, malah agenda dakwah kepada pengunjung.
Galeri Masjid Albukhary yang dibuka secara rasmi hari ini mempunyai tiga sudut utama iaitu seni bina, sejarah dan maklumat masjid tersebut selain replika asal masjid yang berusia 20 tahun.
Menurut Imam Masjid Albukhary, Mohmad Nasrudin Ismail, kewujudan galeri itu berawal daripada pengisytiharan masjid berkenaan sebagai Masjid Pelancong di Kedah selain Masjid Zahir yang juga terletak di Alor Setar.
“Pengisytiharan tersebut dibuat pada Persidangan Imam-imam Kebangsaan di Terengganu penghujung tahun lepas dan selepas jawatan kuasa masjid memulakan gerakan mencari bahan-bahan untuk dimuatkan dalam galeri.
“Antaranya kami melawat galeri masjid di Shah Alam, Putrajaya, Kuala Lumpur dan Pulau Pinang. Kami juga mencari maklumat tentang imam-imam awal masjid ini,” katanya pada Majlis Perasmian Galeri Masjid Albukhary di Alor Malai di sini hari ini.
Menurut Mohmad Nasrudin, galeri tersebut kini dibuka atas permintaan pengunjung sahaja memandangkan situasi Covid-19. – K! ONLINE.


Jalan Gua Musang-Lojing runtuh
Oleh AIMUNI TUAN LAH

24 Disember 2020, 3:40 pm
GUA MUSANG – Pengguna jalan raya diminta berhati-hati menggunakan laluan Jalan Gua Musang-Lojing di sini berikutan terdapat satu lokasi kejadian jalan runtuh di kawasan tersebut.
Pemangku Ketua Polis Daerah, Deputi Superintendan Sik Choon Foo berkata, lokasi kejadian jalan runtuh berlaku dekat Tanah Tinggi Lojing menghala Cameron Highlands, Pahang atau Ipoh, Perak itu ditutup separuh jalan.
Beliau menasihatkan pengguna yang ingin pulang kampung atau bercuti di Cameron Highlands sempena menyambut Krismas supaya berhati-hati melalui jalan itu.
“Setakat ini, hanya lokasi itu sahaja berlaku kejadian jalan runtuh yang serius di kawasan berkenaan.
“Pengguna jalan raya harus berwaspada kerana selain berlaku jalan runtuh terdapat juga banyak laluan selekoh bahaya di situ,” katanya ketika dihubungi pemberita di sini hari ini.
Choon Foo berkata, tiada laluan alternatif untuk pengguna dari Tanah Tinggi Lojing ke Gua Musang kerana ia merupakan jalan utama yang menghubungkan dua lokasi itu.

Katanya, laluan itu juga menjadi laluan pengguna dari Ipoh dan Cameron Higlands ke Kelantan melalui Gua Musang.
“Kejadian jalan runtuh di lokasi itu dipercayai berlaku pada 13 Disember lalu akibat hujan lebat berterusan mengakibatkan kemusnahan struktur tanah.
“Kedalaman runtuhan itu sedalam 25 meter dan boleh terdedah kepada kejadian tidak diingini jika pengguna tidak mengambil perhatian serius terhadap keadaan jalan itu,” katanya.
Sementara itu, seorang penduduk Orang Asli yang tinggal di Tanah Tinggi Lojing, Atan Kassim, 44, berkata, berkata, keadaan lebih membimbangkan setiap kali berlaku hujan lebat menyebabkan jalan di laluan itu semakin terhakis.
Katanya, meskipun belum berlaku kejadian tidak diingini, dia berharap pihak berkuasa dapat melakukan kerja baik pulih dengan segera. – K! ONLINE.


Kapal dagang ditahan berlabuh tanpa kebenaran
Oleh ISKANDAR SHAH MOHAMED

24 Disember 2020, 2:47 pm
KLANG – Tindakan sebuah kapal dagang yang disyaki berlabuh tanpa kebenaran mengundang padah selepas ditahan di kedudukan 2.6 batu nautika di barat daya Sungai Air Hitam, Kuala Langat dekat sini semalam.
Kapal yang difahamkan berlayar dari Liberia itu ditahan Maritim Malaysia (APMM) pukul 1.05 petang.
Pengarah Maritim Selangor, Kepten Maritim Mohammad Rosli Kassim berkata, penahanan itu dilakukan ketika pihaknya melaksanakan operasi bersepadu dengan Jabatan Laut Wilayah Tengah.
“Kita mengesyaki kapal tersebut melakukan kesalahan mengikut Ordinan Perkapalan Saudagar (MSO) 1952 iaitu bersauh tanpa kebenaran Pengarah Jabatan Laut.
“Seramai 18 kru kapal termasuk nakhoda berusia 20 hingga 55 tahun turut diperiksa dan kesemuanya memiliki dokumen pengenalan diri sah,” katanya dalam satu kenyataan di sini, hari ini.
Menurutnya, kapten dan jurutera enjin kapal itu dibawa ke Ibu Pejabat Maritim Negeri Selangor untuk siasatan lanjut.

“Kapal tersebut dipercayai bersauh di perairan Kuala Langat sementara menunggu untuk memasuki Pelabuhan Klang,” jelasnya.
Dalam perkembangan sama, Mohammad Rosli menegaskan selain bot kecil dan feri penumpang, kapal yang membawa muatan keluar masuk perairan itu diperiksa pihaknya.
“Langkah itu bagi memastikan kesemua kapal yang berada di perairan negeri ini mematuhi arahan dan undang-undang yang ditetapkan,” katanya. – K! ONLINE


Pekebun miliki senapang, peluru tanpa lesen dipenjara lima tahun
Oleh MUHAMMAD AYMAN GHAFFA

24 Disember 2020, 2:56 pm
KOTA BHARU – Seorang pekebun dihukum penjara selama lima tahun selepas mengaku bersalah atas dua pertuduhan memiliki senapang jenis AK47 dan 142 butir peluru tanpa kebenaran di Mahkamah Sesyen di sini hari ini.
Tertuduh, Zulkifli Yaakub,50, membuat pengakuan bersalah itu selepas pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan pertama, tertuduh didakwa memiliki senjata api jenis AK47 tanpa kebenaran yang sah di sebuah rumah di Kampung Bahagia, Kuala Krai kira-kira pukul 3.10 pagi pada 13 Disember lalu.
Pendakwaan dikemukakan mengikut Seksyen 8 Akta Senjata Api (Penalti Lebih Berat) 1971 yang memperuntukkan hukuman penjara tidak melebihi 14 tahun dan sebatan tidak kurang daripada enam kali jika sabit kesalahan.
Bagi pertuduhan kedua, Zulkifli didakwa memiliki sebanyak 142 butir peluru tanpa kebenaran yang sah pada tarikh,masa dan lokasi yang sama.
Bagi kesalahan itu, tertuduh didakwa mengikut Seksyen 8 (a) Akta Senjata Api 1960 yang memperuntukkan hukuman tidak melebihi tujuh tahun atau denda tidak melebihi RM10,000 atau kedua-duanya sekali jika sabit kesalahan.

Pendakwaan dikendalikan oleh Timbalan Pendakwar Raya, Abu Arsalnaa Zainal Abidin manakala tertuduh tidak diwakili peguam.
Zulkifli dalam rayuannya memohon agar mahkamah menjatuhkan hukuman yang ringan kerana dia hanya menggunakan senjata api itu untuk menjaga kebunnya.
“Saya tiada niat lain. Senjata api itu hanya digunakan untuk menjaga kebun daripada gangguan haiwan liar.
“Selepas ini, isteri saya juga terpaksa menggadai barangan kemas untuk menyara anak-anak yang masih sekolah. Saya juga sudah insaf dan tidak akan mengulangi perbuatan ini lagi,” katanya.
Abu Arsalnaa bagaimanapun meminta mahkamah menjatuhkan hukuman yang berat terhadap tertuduh agar perbuatan tersebut memberi pengajaran kepada masyarakat kerana pemilikan senjata api itu boleh membawa kepada kesalahan jenayah dan kehilangan nyawa.
Ahmad Bazli menetapkan hukuman penjara selama lima tahun bagi pertuduhan pertama manakala penjara tiga tahun untuk pertuduhan kedua.
Mahkamah juga memerintahkan kedua-dua hukuman itu berjalan bermula daripada tarikh Zulkifli ditangkap polis.
Akhbar Kosmo! baru-baru ini melaporkan, sepasang suami isteri ditahan kerana memiliki selaras senapang jenis AK47 yang dipercayai digunakan untuk menjaga kebun mereka di Kuala Krai.
Suspek juga dipercayai pernah menggunakan senjata api tersebut untuk menembak mati dua ekor gajah liar yang mengganggu tanamannya seluas enam hektar dua tahun lalu.
Ketua Polis Kelantan, Datuk Shafien Mamat berkata, siasatan mendapati, suspek memperoleh senjata api itu secara percuma daripada seorang rakannya di Tanah Merah, lima tahun lalu dan kali terakhir dia menggunakannya adalah dua tahun lalu untuk menembak mati dua ekor gajah. – K! ONLINE.


Mampu beli seluar dalam sendiri, Ismail Izzani nak kahwin
Oleh KOSMO!

24 Disember 2020, 12:54 pm
PETALING JAYA – Penyanyi Ismail Izzani telah mencuri tumpuan pengikutnya dalam Instagram selepas memuat naik foto membeli sehelai seluar dalam.
Apa yang menarik perhatian, penyanyi yang popular menerusi lagu Luar Biasa itu berkata kepada ibunya, Datin Suliza Salam bahawa dia kini sudah layak berkahwin kerana mampu membeli seluar dalam sendiri.
“Mama (panggilan buat ibunya), Zani (panggilan untuk Ismail) dah boleh kahwinlah sebab dah beli seluar dalam sendiri,” tulisnya.
Membalas kenyataan tersebut, ibunya membalas; “Anak bertuah, ada ke yang nak kahwin dengan sayang manja mama ni?”
Perkongsian Ismail ternyata mencetuskan pelbagai reaksi dalam kalangan peminatnya pada ruangan komen foto tersebut.
Rata-rata peminat terhibur, bahkan ada juga yang kurang senang dengan perkongsian Ismail tentang gurauan yang dilakukannya.

“Kenapa tunjuk seluar dalam, tak malu ke?” kata salah seorang pengguna Instagram.
Malah ada juga komen nakal yang bertanyakan tentang saiz seluar dalam yang dipakai oleh penyanyi berusia 20 tahun itu. – K! ONLINE


Air kolam ikan keli punca pencemaran air Sungai Selangor
24 Disember 2020, 12:09 pm
PETALING JAYA – Seorang pengusaha ikan keli dan empat pekerjanya ditahan selepas disyaki terlibat dalam kes pencemaran air Loji Rawatan Air Sungai Selangor 1, 2 dan 3 serta Loji Rawatan Air Rantau Panjang pada 7 Disember lalu.
Ketua Jabatan Siasatan Jenayah Selangor, Datuk Fadzil Ahmat berkata, hasil siasatan awal mendapati pelepasan air dari kolam ikan keli di Serendah, Hulu Selangor itu punca pencemaran yang menyebabkan loji rawatan dihenti tugas.
Katanya, bertindak atas maklumat kita menahan pengusaha ikan keli berusia 50 tahun itu pada pukul 9.30 malam Bukit Sentosa.
“Hasil siasatan mendapati suspek mengusahakan kolam ikan keli itu sejak tiga tahun tanpa lesen yang sah.
“Susulan itu, kita menahan empat lelaki warga Indonesia yang juga pekerja kolam ikan keli berusia lingkungan 28 hingga 47 tahun,” katanya dalam satu kenyataan hari ini.
Kesemua suspek direman bagi membantu siasatan dan kes disiasat mengikut Seksyen 430 Kanun Keseksaan. – K! ONLINE


Isteri maut selepas kereta dipandu suami terbalik
24 Disember 2020, 2:37 pm
KAJANG – Seorang wanita maut manakala empat ahli keluarga termasuk bayi berusia sebulan cedera selepas kereta dipandu suaminya terbabas sebelum terbalik dalam kejadian di Kilometer 11.8 Lebuhraya Grand Saga di sini semalam.
Dalam kejadian pada pukul 10.45 malam itu, mangsa, Khoo Suat Teng, 36, maut di lokasi kejadian selepas tercampak keluar dari kereta jenis Toyota Vios dinaikinya.
Ketua Jabatan Siasatan dan Penguatkusaan Trafik Selangor, Superintendan Azman Shariat berkata, hasil siasatan mendapati kereta dipandu ketua keluarga berusia 57 tahun itu brek mengejut sebelum berpusing dan terbalik.
Katanya, kejadian itu menyebabkan penumpang hadapan iaitu isteri pemandu bersama bayinya berusia sebulan tercampak keluar.
“Wanita itu maut di lokasi kejadian manakala bayinya masih menerima rawatan pernafasan di Hospital Canselor Tuanku Muhriz.
“Tiga lagi termasuk pemandu yang mengalami cedera ringan dihantar ke hospital sama untuk rawatan lanjut,” katanya dalam satu kenyataan hari ini.

Menurutnya lagi, pemandu itu mendakwa keretanya dirempuh dari belakang oleh sebuah kenderaan tidak dikenalpasti menyebabkan dia brek mengejut.
“Bagaimanapun pemeriksaan polis mendapati tidak terdapat kesan rempuhan di bahagian belakang kereta.
“Kereta berkenaan ditahan di Balai Trafik Ibu Pejabat Polis Daerah Kajang untuk pemeriksaan Puspakom,” ujarnya.
Kes disiasat mengikut Seksyen 41(1) Akta Pengangkutan Jalan 1987.- K! ONLINE


Rasuah RM3 juta, nasib Isa Samad 3 Februari depan
Oleh NUZULSHAM SHAMSUDDIN

24 Disember 2020, 2:35 pm
KUALA LUMPUR – Mahkamah Tinggi di sini hari ini menetapkan 3 Februari depan bagi tarikh keputusan kes bekas Pengerusi Felda, Tan Sri Mohd. Isa Samad yang menghadapi sembilan pertuduhan rasuah RM3 juta berhubung pembelian Merdeka Palace Hotel & Suites (MPHS) oleh FELDA Investment Corporation Sdn Bhd (FICSB).
Hakim Mohd. Nazlan Mohd. Ghazali menetapkan tarikh itu selepas mendengar hujahan daripada pihak pendakwaan dan pembelaan hari ini.
Dalam prosiding itu, Mohd. Nazlan turut mengucapkan terima kasih kepada kedua-dua belah pihak.
Terdahulu, lebih 300 muka surat hujahan bertulis telah diserahkan oleh pasukan pembelaan dan pendakwaan kepada mahkamah.
Pada 3 September lalu, pihak pembelaan yang mewakili Mohd. Isa menutup kesnya selepas memanggil enam saksi.
Pada 16 Jun lalu, Mohd. Isa diperintah membela diri terhadap sembilan pertuduhan rasuah setelah pendakwaan berjaya membuktikan setiap unsur penting kesalahan menerima rasuah di bawah Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009.

Mohd. Isa, 71, berdepan sembilan pertuduhan menerima rasuah berjumlah RM3,090,000 daripada Ahli Lembaga Gegasan Abadi Properties Sdn. Bhd. Ikhwan Zaidel menerusi Muhammad Zahid Md Arip, bekas pegawai khas politik Mohd. Isa, sebagai tanda terima kasih bagi membantu meluluskan pembelian hotel oleh FICSB pada RM160 juta.
Semua kesalahan itu didakwa dilakukan di Tingkat 49, Menara Felda, Platinum Park, No. 11, Persiaran KLCC di sini antara 21 Julai 2014 hingga 11 Disember 2015.
Setiap pertuduhan itu didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta sama.
Jika sabit kesalahan membawa hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000 mengikut yang mana lebih tinggi, jika sabit kesalahan. – K!ONLINE


Ketua Pegawai Modal Insan TH rangkul anugerah Women in HR Leadership Awards
Oleh EDDY AQMAL MOHAMED HAMIDI

24 Disember 2020, 2:41 pm
PETALING JAYA – Lembaga Tabung Haji (TH) mengumumkan kejayaan Ketua Pegawai Modal Insannya, Rina Sarif, merangkul anugerah ‘Women in HR Leadership Awards’ sempena majlis Malaysia Leadership Awards anjuran World HRD Congress ke-28 edisi 2020-2021 baru-baru ini.
TH menerusi satu kenyatan hari ini berkata, anugerah tahunan tersebut sebelum ini telah berjaya menarik lebih 1,800 penyertaan sektor profesional dari 133 buah negara seluruh dunia.
“Awal memulakan tugas di TH, Rina Sarif berjaya menjenama semula Jabatan Sumber Manusia kepada Jabatan Modal Insan dan gaya kerja beliau yang menekankan aspek kerja berorientasikan hasil, impak serta berdaya saing tinggi mendorong kualiti kerja lebih efisyen juga proaktif.
“TH mengucapkan setinggi-tinggi tahniah kepada Rina Sarif dan berharap kejayaan beliau akan menjadi inspirasi kepada semua wanita di Malaysia, khususnya golongan professional dalam kepimpinan dunia korporat,” jelas kenyataan itu.
Sementara itu, Rina ketika menerima anugerah tersebut berkata, beliau berharap agar pencapaian tersebut menjadi sumber inspirasi dan motivasi kepada warga kerja TH keseluruhannya.
“Saya berasa amat bersyukur dan ingin mengucapkan jutaan terima kasih kepada Pengarah Urusan Kumpulan TH dan Ketua Pegawai Eksekutif TH, Datuk Nik Mohd. Hasyudeen serta semua warga TH atas sokongan yang diberikan.

“Saya juga berharap agar pencapaian ini menjadi sumber inspirasi dan motivasi kepada warga TH untuk terus memberi perkhidmatan yang cemerlang dalam menjadikan TH sebuah organisasi yang berprestasi tinggi,” ulas beliau. – K! ONLINE.


Kak Zah ligat bantu mangsa terkandas banjir
Oleh YATIMIN ABDULLAH

24 Disember 2020, 3:11 pm
RANTAU PANJANG – Seorang aktivitis masyarakat menggunakan pengalaman selama lebih 14 tahun sebagai tukang masak di pusat pemindahan sementara (PPS) dengan membuka dapur bagi membantu penduduk Rantau Panjang yang terperangkap dengan banjir.
Pauziah Che Wook, 63, atau Kak Zah berkata, idea memperkenalkan Dapur Darurat Kak Zah itu timbul selepas mendengar rintihan dan melihat sendiri keperitan mangsa banjir yang terkandas selain mereka tidak dapat berpindah selepas rumah ditenggelami air.
“Selepas itu, saya mengambil inisiatif untuk memperkenalkan Dapur Darurat Kak Zah bagi membantu meringankan beban mangsa-mangsa yang terkandas dan tidak dapat berpindah ke PPS.
“Dapur ini saya gerakan bersama dengan anak jati Rantau Panjang, Amran Abdul Rahman yang bertindak mencari dana bagi menyokong usaha kecil tersebut,” katanya kepada pemberita di sini hari ini.
Kak Zah memberitahu, dia cukup bertuah apabila ada penduduk setempat yang terjejas dengan banjir sanggup tampil membantu dalam proses penyediaan makanan.
Katanya, setiap hari Dapur Darurat Kak Zah akan menyediakan makanan untuk diagihkan kepada mangsa banjir sebanyak tiga kali sehari.

“Hidangan makanan disediakan pada waktu pagi tengah hari dan malam. Makanan yang telah siap dibungkus itu akan diagihkan oleh sukarelawan dengan menggunakan perahu untuk dihantar kepada penduduk yang terjejas.
“Meskipun penat, l saya dan mereka yang menjayakan projek ini gembira dapat membantu golongan memerlukan,” ujarnya.
Tambahnya, bagaimanapun perkhidmatan dapur itu bergantung kepada sumbangan yang diterima.
Kak Zah berkata, perkhidmatan itu tidak tertumpu pada musim banjir sahaja malah ia turut diperluaskan pada bulan-bulan lain.
Katanya, antara golongan yang sering dibantu adalah anak yatim, pelajar tahfiz dan golongan asnaf. – K! ONLINE.


PGA rampas ayam sejuk beku bernilai lebih RM98,000
Oleh YATIMIN ABDULLAH

24 Disember 2020, 3:00 pm
RANTAU PANJANG – Pasukan Gerakan Am (PGA) Batalion 7 merampas ayam sejuk beku seberat 9.84 tan yang dianggarkan bernilai RM98,400 dirampas selepas menahan sebuah lori di Jalan Banggol Kulim di sini semalam.
Dalam tangakapn pada pukul 4.50 petang itu, anggota PGA turut menahan pemandu lori yang berusia 24 tahun untuk membantu siasatan.
Pegawai Pemerintah PGA Batalion 7, Superintendan Azhari Nusi berkata, sepasukan anggota PGA telah membuat pemerhatian terhadap sebuah lori yang keluar daripada Kompleks Kastam, Imigresen, Kuarantin dan Keselamatan (ICQS) di sini selepas ia dipandu dalam keadaan yang mencurigakan.
Katanya, anggota PGA terus mengekori sebelum bertindak menahan lori tersebut.
“Sewaktu ditahan, anggota PGA meminta pemandu untuk mengemukakan dokumen pengenalan diri dan invois berkaitan muatan barangan yang dibawa.
“Pada masa sama, kita telah memeriksa bahagian belakang lori yang mengandungi beberapa kotak berisi ayam beku, namun terdapat beberapa perkara yang meragukan,” katanya dalam satu kenyataan hari ini.

Menurut Azhari, lori itu kemudiannya dinawa balik ke Kompeni Taktikal (Komtak) di Taman Bakti di sini untuk pemeriksaan lanjut.
Katanya, menerusia pemeriksaan itu, anggota PGA mendapati kuantiti jumlah kotak yang berisi ayam beku melebihi dan tidak sama dengan dokumen yang dikemukakan.
Azhari berkata, siasatan awal mendapati tindakan itu dilakukan bagi mengelak daripada membayar cukai tambahan. – K! ONLINE.


Love Scam, nenek rugi RM87,400
Oleh KOSMO!

24 Disember 2020, 3:06 pm
Oleh MOHD. SHAHRULANOOR ISHAK
KUANTAN – Kerana cinta, seorang nenek berusia 60 tahun di sini kerugian RM87,400 akibat diperdaya individu menyamar lelaki dari Amerika Syarikat (AS).
Kejadian bermula pada Oktober lalu apabila warga emas berkenaan berkenalan dengan Haji Usman Hamand Rahman melalui aplikasi laman sosial Facebook.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, suspek memaklumkan sedang berada di Malaysia.
“Usman memaklumkan akan terus berada di Malaysia selama tiga tahun kerana mempunyai projek dengan syarikat minyak di Terengganu.
“Suspek juga memaklumkan sedang dikuarantin di Lapangan Terbang Antarabangsa Kuala Lumpur dan mahu meminjam wang,” katanya.

Ujar Mohd. Wazir lagi, suspek memberi alasan memerlukan wang tersebut untuk menanggung kos perbelanjaan lapan orang pekerjanya.
Tambah beliau, bermula 30 November hingga 18 Disember lalu, mangsa telah memindahkan RM87,400 ke dalam tiga akaun berbeza melalui sembilan transaksi.
“Selepas mendapat wang, suspek masih meminta sebanyak RM13,000 tetapi mangsa mula enggan. Mangsa berasa tertipu dan membuat laporan polis,” ujarnya.
Mangsa membuat laporan di Ibu Pejabat Polis Daerah Kuantan di sini semalam dan kes disiasat mengikut Seksyen 420 Kanun Keseksaan. – K! ONLINE.


Agong puas hati dengan lawatan khas ke Abu Dhabi
25 Disember 2020, 9:02 pm
PETALING JAYA – Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah menzahirkan rasa puas hati terhadap lawatan khas lima hari ke Abu Dhabi, Emiriah Arab Bersatu (UAE), yang
berakhir pada hari ini.
Menurut Datuk Pengelola Bijaya Diraja Istana Negara, Datuk Indera Ahmad Fadil Shamsuddin, Baginda turut menzahirkan setinggi penghargaan kepada Putera Mahkota Abu Dhabi, Yang Mulia Sheikh Mohamed Zayed Al Nahyan dan Kerajaan UAE di atas layanan istimewa yang diberikan.
“Lawatan khas ini menunjukkan hubungan dua hala, negara dan UAE yang kukuh di samping mengeratkan lagi hubungan terjalin di antara kedua-dua pemimpin.
“Al-Sultan Abdullah berkenan menerima menghadap Menteri Kesihatan dan Prevensi UAE Tuan Yang Terutama Dr. Abdul Rahman Mohammed Al Owais,” katanya dalam satu kenyataan di sini hari ini.
Jelasnya, Seri Paduka Baginda turut menzahirkan penghargaan kepada Kerajaan UAE di atas hasrat menyumbang vaksin Covid-19 bagi tujuan klinikal di Malaysia.
Tambahnya, hasrat sumbangan vaksin tersebut mengukuhkan lagi hubungan kedua-dua negara selain membuktikan Malaysia dan UAE berupaya berganding bahu dalam memerangi wabak Covid-19 dan juga kerjasama bagi pemulihan pasca Covid-19.

“Selain itu, lawatan Baginda ke Abu Dhabi National Oil Company (ADNOC) dan Masdar City memberi pendedahan dalam usaha kerjasama beberapa bidang.
“Antaranya ialah bidang huluan dan hiliran, petrokimia dan penapisan minyak serta tenaga boleh diperbaharui,” ujarnya.
Menurutnya lagi, Al-Sultan Abdullah dijadualkan berangkat tiba di tanah air esok dan akan menjalani ujian saringan Covid-19 bersama-sama delegasi sebaik sahaja mendarat di Lapangan Terbang Antarabangsa Kuala Lumpur.
“Seri Paduka Baginda akan menjalani kuarantin kendiri selama tujuh hari seperti yang telah ditetapkan oleh Kementerian Kesihatan (KKM).
“Delegasi pula akan menjalani kuarantin diri di lokasi yang telah ditetapkan oleh KKM,” katanya. -K! ONLINE


Peniaga rugi RM15,000, kedai makan terbakar
Oleh TOREK SULONG

25 Disember 2020, 7:15 pm
PASIR PUTEH – Seorang pemilik kedai makan di Kampung Telaga Gayung di sini mengalami kerugian lebih RM15,000 selepas premis yang disewakannya kepada seorang peniaga hangus dalam kebakaran malam tadi.
Kebakaran yang menyebabkan premis dan semua barangan jualan hangus itu berlaku kira-kira pukul 8 malam ketika penyewa yang berniaga di situ pulang ke rumahnya
Pegawai Bomba dan Penyelamat Pasir Puteh, Penolong Penguasa Bomba Azhar Elmi Mustofar berkata, pihaknya tiba di lokasi kejadian kira-kira enam minit selepas menerima panggilan kecemasan pada pukul 8 malam.
Menurutnya, seramai 14 anggota bomba dari Balai Bomba Dan Penyelamat Pasir Puteh dan Tok Bali berjaya memadamkan kebakaran dalam tempoh 20 minit.
“Operasi tamat pada pukul 8.41 selepas mendapati tiada lagi punca bara api termasuk semua punca kebakaran telah terpadam.
“Kemusnahan kebakaran dianggarkan 80 peratus. Kita menggunakan pancutan air dari tangki jentera bomba sehingga api padam sepenuhnya, “katanya ketika dihubungi Kosmo! di sini hari ini.

Menurutnya, anggaran kerugian dan punca kebakaran masih dalam siasatan.
Sementara itu, pemilik premis berkenaan, Ramli Abu Bakar, 45, berkata ketika kejadian berlaku, penyewanya sudah pulang ke rumah di Kampung Banir Belikong di sini yang terletak kira-kira 10 kilometer dari lokasi kejadian.
Menurutnya, semua barangan termasuk sebuah enjin generator hangus terbakar.
“Kedai itu tidak menggunakan bekalan eletrik. Penyewa yang berniaga masakan panas hanya menggunakan generator untuk menyalakan lampu ketika berniaga pada waktu malam.
“Penyewa kedai saya juga telah membuat laporan polis di Ibu Pejabat Polis Daerah Pasir Puteh mengenai kejadian itu,” katanya. – K! ONLINE


[VIDEO] Penggali kubur cedera khemah terbang
25 Disember 2020, 11:11 pm
PETALING JAYA – Kemalangan tidak berbau itulah yang boleh digambarkan dalam satu kejadian menimpa seorang penggali kubur baru-baru ini.
Satu video yang tular di media sosial hari ini memaparkan sebuah khemah untuk berteduh diterbangkan angin puting beliung atau angin pusar sehingga berpusing.
Video tersebut yang dikongsi oleh yusof_nasir dalam laman Instagram itu menyebut;
“Assalamualaikum kejadian ini telah melibatkan adik saya, dia cuma penggali kubur di kawasan ini dan menjalankan tugas sahaja segala ape yang terjadi pada arwah dan kejadian ini hanyalah rahsia Allah, hanya Allah yang maha mengetahui. Adik saya mengalami patah tulang pinggul, rusuk dan tangan mohon doa kawan-kawan dan sahabat handai untuk kesembuhan adik saya terima kasih,”
Sehingga pukul 11 malam, klip video berdurasi 19 saat itu sempat ditonton oleh 26,660 orang. – K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Afrika Selatan nafi varian baharu Covid-19 lebih bahaya
Oleh KOSMO!

25 Disember 2020, 9:03 pm
JOHANNESBURG – Kementerian Kesihatan Afrika Selatan semalam menafikan dakwaan rantaian baharu virus Covid-19 yang berasal dari negara itu lebih berbahaya daripada varian baharu yang ditemui di Britain.
Menterinya, Zwelini Mkhize berkata, tiada sebarang bukti kukuh yang menunjukkan rantaian baharu virus itu mampu mengakibatkan simptom penyakit lebih teruk atau meningkatkan kadar kematian.
“Pada waktu ini, tiada bukti menunjukkan varian 501.V2 lebih mudah berjangkit berbanding varian yang terdapat di Britain seperti mana diberitahu Setiausaha Negara Hal Ehwal Kesihatan Britain.
“Selain itu, tiada bukti juga yang menunjukkan varian baharu virus ini boleh menyebabkan penyakit lebih teruk atau meningkatkan kadar kematian berbanding varian di Britain mahupun varian lain ditemui di seluruh dunia,” katanya dalam satu kenyataan semalam.
Sebelum ini, Setiausaha Negara Hal Ehwal Kesihatan Britain, Matt Hancock mengumumkan penularan varian baharu virus yang berasal dari Afrika Selatan itu amat membimbangkan kerana lebih mudah berjangkit.
Sementara itu, Mkhize berkata, kenyataan yang dikeluarkan Hancock berkenaan telah mewujudkan persepsi bahawa varian baharu dari Afrika Selatan itu merupakan penyebab utama berlakunya gelombang kedua di Britain.

“Ini adalah satu perkara yang tidak betul. Bukti menunjukkan penemuan varian terbaharu virus di Britain yang didakwa berasal dari Afrika muncul pada bulan September.
“Ia ditemui lebih kurang sebulan sebelum varian baharu di Afrika Selatan muncul dan perkara ini telah pun dikongsi oleh komuniti saintifik seluruh dunia,” ujarnya.
Afrika Selatan merupakan negara yang paling teruk terjejas akibat Covid-19 di benua Afrika dengan angka jangkitan menghampiri satu juta kes dan 26,000 kematian. – AFP


Ibu beri bayi minum susu telur
Oleh KOSMO!

25 Disember 2020, 7:47 pm
JAKARTA – Seorang wanita dikecam teruk oleh netizen apabila berkongsi resepi susu formula dicampur kuning telur sebagai minuman ‘khas’ untuk kebaikan tumbesaran bayinya.
Menerusi satu perkongsian di laman Twitter @AREAJULID, satu rakaman video memaparkan seorang ibu sedang membancuh susu yang kononnya sangat berkesan membuat anak cepat tumbuh gigi, berjalan dan meningkatkan kecerdasan otak.
Resepi itu mengandungi telur mentah sebagai bahan utama yang dicampurkan ke dalam susu formula.
“Kuning telur mentah (sama ada telur ayam atau burung puyuh) dicampur sekali dengan susu formula di dalam botol, tambahkan air panas dan sedikit air masak lalu digoncang,” tulisnya.
“Resipi saya adalah untuk memastikan bayi sihat, kuat, genius, cepat tumbuh gigi, cepat berjalan dan banyak lagi kecerdasan lain,” ujarnya.
Perkongsian ini telah menimbulkan kekecohan dalam kalangan netizen yang mengatakan resepi ini menjadikan bayi berisiko tinggi dijangkiti bakteria Salmonella yang ada pada telur mentah.

“Kenapa tidak suapkan bayi dengan sirap vitamin atau makanan tambahan lain yang lebih selamat berbanding telur mentah,” tanya seorang netizen.
“Jangan buat begini ya para ibu. Pakar kanak-kanak tidak pernah mengesyorkan makanan separuh masak atau mentah diberikan kepada bayi yang baru mulakan makanan pejal,” ujar seorang lagi.
Kesan jangkitan bakteria Salmonella ke atas bayi boleh menyebabkan pendarahan usus, demam panas, keletihan serta mengalami gejala mulut dan lidah kering. – Agensi


Suami cemburu buta tikam lelaki idaman isteri
Oleh KOSMO!

25 Disember 2020, 10:44 pm
JAKARTA – Gara-gara cemburu buta, seorang suami bertindak menikam lelaki yang menjadi idaman isterinya di Surabaya, Jawa Timur, Indonesia kelmarin, lapor laman berita Tribun News.
Ketua Unit Siasatan Jenayah Polis Sukolilo, Inspektor Zainul Abidin berkata, suspek yang dikenali sebagai AM merupakan seorang siak masjid dan didakwa menyimpan dendam terhadap mangsa.
“Berdasarkan siasatan awal, suspek didapati menikam perut mangsa dengan menggunakan sebilah pisau lipat.
“Akibat tikaman tersebut, mangsa mengalami pendarahan teruk dan terpaksa dikejarkan ke Hospital Haji Surabaya,” katanya kepada pemberita hari ini.
Selain itu, Zainul berkata, motif kejadian yang berlaku di sebuah kompleks asrama tersebut dipercayai akibat cemburu dan dendam.
“Suspek dipercayai berbuat demikian kerana mengesyaki mangsa mempunyai hubungan sulit dengan isterinya.

“Pada ketika ini, pasukan penyiasat sedang memburu suspek yang telah dikenal pasti identitinya,” ujarnya. – Agensi


Lelaki rakam 1,000 video bawah skirt wanita ditahan
Oleh KOSMO!

25 Disember 2020, 9:44 pm
BANGKOK – Polis menahan seorang lelaki yang didakwa gemar merakam video bawah skirt pelajar wanita secara sembunyi di beberapa buah sekolah serta universiti sekitar Bangkok baru-baru ini, lapor laman berita The Nation Thailand.
Menurut polis, lelaki berusia 28 tahun yang dikenali sebagai Pathompong itu didakwa merekod kira-kira 1,000 buah video pada 14 hingga 16 Disember lalu sebelum memuat naik ke laman sosial Facebook.
Koleksi video yang memperoleh lebih 10,000 tontonan itu turut mencetuskan perbualan dalam kalangan netizen untuk mengetahui cara merakam video bawah skirt wanita secara rahsia.
Selain itu, Pathompong mendakwa dia melakukan perbuatan tersebut kerana trauma dibuli wanita sejak kecil dan mempunyai sejarah masalah sakit mental.
Polis berkata, Pathompong akan dihadapkan ke mahkamah dengan beberapa tuduhan termasuk mencabul gadis bawah umur, menyiarkan kandungan lucah, menyebabkan gangguan dan melanggar Akta Jenayah Komputer Thailand. – Agensi


Ludah pekerja stesen minyak ditegur tak pakai pelitup muka
Oleh KOSMO!

25 Disember 2020, 10:01 pm
JAKARTA – Seorang lelaki dipercayai bertindak meludah ke arah pekerja sebuah stesen minyak kerana ditegur tidak memakai pelitup muka di Kota Semarang, Jawa Tengah hari ini, lapor laman berita Tribun News.
Pekerja stesen minyak itu, Romadhon Alvin, 23, berkata, lelaki tersebut yang datang menaiki sebuah motosikal turut didakwa tidak memakai topi keledar dan mengugut untuk mencederakannya.
“Lelaki itu datang ke sini untuk mengisi minyak motosikalnya dan apabila mendapati dia tidak memakai pelitup muka, saya terus menegurnya secara baik.
“Selepas itu, dia tiba-tiba berang lalu bertindak meludah sekali dan mengenai tepat ke muka saya,” katanya.
Selain itu, Romadhon mengakui tidak gentar dengan ugutan lelaki yang dipercayai berusia sekitar 40-an dan tinggal berhampiran stesen minyak berkenaan.
“Dia turut memarahi saya dan mengugut untuk menahan saya ketika pulang dari kerja, tapi saya tidak takut kerana tindakan saya betul dan mengikut SOP yang ditetapkan pengurusan stesen minyak.

“Jika saya tidak menegurnya, saya mungkin akan didenda oleh pihak pengurusan stesen minyak,” katanya.
Susulan kejadian tersebut, Romadhon terus mengadukan perkara itu kepada pihak pengurusan stesen minyak berkenaan yang kemudian membuat laporan polis. – Agensi


Pesawat Buddha Air mendarat di lapangan terbang salah
Oleh KOSMO!

25 Disember 2020, 8:18 pm
KATHMANDU, NEPAL – Penumpang sebuah pesawat penerbangan Buddha Air tergamam selepas mendapati juruterbang mereka mendarat di lapangan terbang lain, kira-kira 257 kilometer dari destinasi asal.
Pesawat Buddha Air jenis ATR 72 yang membawa seramai 69 penumpang itu sepatutnya terbang ke arah selatan menuju Janakpur dari Lapangan Terbang Antarabangsa Tribhuvan di sini pada Jumaat lalu, lapor akhbar Daily Mail.
Bagaimanapun, kapal terbang itu dilaporkan terbang ke arah barat laut sebelum mendarat di Pokhara, tengah Nepal.
Sebaik mendarat, semua penumpang kelihatan bingung ketika melihat ke arah luar tingkap pesawat kerana merasakan berada di bandar berbeza.
Kesilapan arah penerbangan itu dipercayai berlaku akibat salah faham.
“Ada salah faham komunikasi antara staf di lapangan dan juruterbang.

“Juruterbang pula tidak melihat maklumat lengkap penerbangan sebelum berlepas,” kata seorang pegawai syarikat penerbangan itu kepada akhbar The Kathmandu Post.
Insiden tersebut berlaku apabila penerbangan ke Pokhara terpaksa ditangguhkan sehingga pukul 3 petang (waktu tempatan) disebabkan angin kencang.
Ia mengakibatkan syarikat tersebut menukar nombor penerbangan dan memindahkan kesemua 69 penumpang yang sepatutnya akan ke Janakpur menaiki pesawat yang diberi kebenaran menara kawalan untuk berlepas ke Pokhara.
Semua urusan kertas kerja dilakukan dengan tepat tetapi staf di lapangan dan pramugari gagal memberi penerangan kepada juruterbang mengenai perubahan nombor penerbangan.
Juruterbang tersebut pula tanpa bertanya terus menerbangkan pesawat itu menuju ke Pokhara mengikut perancangan asal. – AGENSI


246 individu ingkar arahan PKP
25 Disember 2020, 7:10 pm
PETALING JAYA – Polis Diraja Malaysia (PDRM) menahan seramai 246 individu atas keasalahan ingkar arahan Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah tersebut seramai 236 individu dikompaun manakala 10 orang lagi direman.
“Antara kesalahan ingkar arahan PKP termasuk aktiviti pusat hiburan (91), tidak memakai pelitup muka (44) dan gagal mematuhi arahan penjarakan fizikal (23).
“Selain itu, antara kesalahan lain, gagal menyediakan menyediakan peralatan merekod butiran pelanggan (84) serta lain-lain (4),” katanya dalam satu kenyataan di sini hari ini. – K! ONLINE


Harga RON95, RON97 naik dua sen
Oleh NOR IDAYU BOSRO

25 Disember 2020, 5:53 pm
PUTRAJAYA – Harga runcit petrol RON95 naik dua sen kepada RM1.80 seliter berbanding RM1.78 bagi tempoh bermula tengah malam ini sehingga 1 Januari tahun depan.
Kementerian Kewangan dalam satu kenyataan berkata, harga RON97 juga naik dua sen daripada RM2.08 kepada RM2.10 seliter.
“Harga runcit diesel pula naik dua sen iaitu daripada RM1.96 seliter kepada RM1.98 seliter,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – K! ONLINE


4 suspek samun bersenjata mati ditembak
25 Disember 2020, 5:38 pm
SUNGAI BULOH – Empat penjenayah yang terlibat dalam 50 kes samun bersenjata sekitar Selangor ditembak mati dalam satu kejadian berhampiran jalan Hospital Sungai Buloh hari ini.
Dalam kejadian pukul 12.30 tengah hari itu, pihak polis terpaksa melepaskan beberapa das tembakan terhadap empat lelaki berusia 20-an itu yang cuba menyerang polis selain melanggar seorang pekerja penghantar makanan.
Pemangku Ketua Polis Selangor, Datuk Arjunaidi Mohamed berkata, pihaknya menerima panggilan berhubung satu kejadian samun di Taman Pelangi Rawang pada pukul 12 tengah hari sebelum gerakan mengesan suspek dilakukan.
Katanya, pihak polis berjaya mengesan kereta jenis Perodua Axia yang dinaiki suspek di kawasan Sungai Buloh sebelum usaha menahan mereka dilakukan.
Pihak polis sedang menjalankan siasatan di lokasi kejadian.
“Penjenayah itu bagaimanapun memecut laju kenderaannya sebelum melanggar seorang penunggang wanita.
“Susulan itu, suspek mengundur kereta dan memasuki jalan bertentangan apabila pihak polis cuba melepaskan tembakan salah seorang seorang daripada suspek keluar dan cuba menyerang menggunakan parang sebelum suspek lain yang berada dalam kereta menyeret wanita yang dilanggar itu beberapa meter,” katanya kepada pemberita di lokasi kejadian.

Menurutnya lagi, bagi mempertahankan diri dan menyelamatkan penunggang motosikal itu pihak polis melepaskan beberapa das tembakan yang terkena pada empat suspek tersebut.
Jelas beliau, hasil semakan lanjut mendapati empat suspek itu terlibat dalam 50 kes samun bersenjata di sekitar Selangor sejak awal tahun.
“Semakan lanjut juga mendapati dua daripada mereka mempunyai rekod lampau lari sekatan Akta Pencegahan Jenayah (POCA) 1959 di Johor.
Beberapa bilah parang antara yang ditemui pihak polis dalam kereta Perodua Axia dinaiki empat suspek itu.
“Siasatan juga mendapati kereta yang dinaiki suspek itu dilaporkan hilang bersabit laporan di Petaling Jaya. Turut ditemui dalam kereta itu beberapa bilah parang dan topeng muka yang dipercayai digunakan untuk kegiatan samun rumah,” ujarnya.
Tambah beliau, mangsa langgar itu dikejarkan ke hospital untuk rawatan lanjut.
“Siasatan lanjut berhubung kes ini masih dijalankan termasuk mengenal pasti masih ada saki baki kumpulan terbabit,” katanya. – K! ONLINE


Facebook, YouTube bakal disekat di Rusia
Oleh KOSMO!

25 Disember 2020, 6:24 pm
MOSCOW – Rusia semakin hampir untuk meluluskan undang-undang membenarkan sekatan terhadap platform media sosial seperti Facebook dan YouTube sekiranya laman berkenaan didapati menapis kandungan dihasilkan rakyat negara itu kelmarin.
Dewan Rendah Parlimen dalam satu kenyataan berkata, rang undang-undang tersebut telah diluluskan untuk bacaan kali ketiga.
Menurut kenyataan itu, pihak berkuasa boleh mengambil tindakan terhadap pengendali laman sosial dan platform internet sekiranya didapati menyekat maklumat berdasarkan kewarganegaraan dan bahasa seseorang.
Rang undang-undang itu kini hanya memerlukan kelulusan dari Majlis Persekutuan sebelum Presiden Vladimir Putin menandatanganinya untuk dijadikan sebagai undang-undang rasmi.
Selain itu, kenyataan tersebut berkata, mana-mana laman web boleh dikenakan sekatan jika berlaku diskriminasi terhadap kandungan media Rusia.
Satu catatan yang dilampirkan pada rang undang-undang tersebut menjelaskan, sepanjang tahun ini pihak berkuasa menerima aduan daripada syarikat media Rusia yang mendakwa akaun media sosial mereka telah ditapis oleh pengendali platform seperti Twitter, Facebook dan YouTube.

Sejak beberapa tahun kebelakangan ini, Kremlin telah meningkatkan usaha bagi mengawal segmen internet di Rusia dengan alasan untuk memerangi fahaman pelampau di atas talian.
Sementara itu, pada tahun 2018, badan pengawal selia negara tersebut telah mengarahkan aplikasi Telegram untuk menghentikan perkhidmatan mesej rahsianya.
Bagaimanapun, percubaan itu terhenti pada awal tahun ini selepas pengasas bersama Telegram, Pavel Durov mengumumkan langkah untuk memerangi aktiviti pelampau.
Minggu lalu, mahkamah Moscow bertindak mendenda Google kerana tidak membuang kandungan yang dilarang pihak berkuasa Rusia.
Tindakan tersebut adalah yang terbaharu dalam beberapa siri cubaan mendenda dan mengenakan hukuman terhadap pengendali platform media sosial.
Pada Februari lalu, mahkamah Moscow turut mengenakan denda terhadap laman sosial Twitter dan Facebook kerana mengabaikan undang-undang Rusia yang mewajibkan mereka menyimpan data pengguna warga Rusia di dalam negara. – AFP


Dua penyeludup dicekup, rampas rokok lebih RM200,000
Oleh ISKANDAR SHAH MOHAMED

25 Disember 2020, 6:47 pm
KUALA SELANGOR – Cubaan dua lelaki menyeludup rokok menggunakan van gagal selepas dicekup di hadapan Masjid Jamek Sultan Ibrahim di sini semalam.
Dalam kejadian pukul 2 petang, kedua-dua suspek yang diberkas berusia 30 hingga 40 tahun itu.
Ketua Polis Daerah Kuala Selangor, Superintendan Ramli Kasa berkata, hasil pemeriksaan kenderaan dinaiki mereka menemukan sebanyak 945 karton rokok pelbagai jenama.
“Siasatan mendapati semua rokok itu disyaki tidak membayar cukai kepada kerajaan.
“Soal-siasat terhadap suspek kemudiannya membawa kepada serbuan sebuah rumah di Kampung Pasir Tuntong, Bukit Rotan dekat sini dengan merampas sebanyak 2,450 karton rokok seludup lagi,” katanya dalam kenyataan di sini hari ini.
Kata beliau, nilai keseluruhan rampasan itu dianggarkan berjumlah RM203,700.

Tambah Ramli, kedua-dua suspek itu kini direman selama tiga hari sehingga Ahad ini bagi membantu siasatan.
“Kes disiasat mengikut Akta Kastam 1967,” katanya. – K! ONLINE


1,247 kes positif, empat kluster baharu
Oleh NOR IDAYU BOSRO

25 Disember 2020, 6:44 pm
PUTRAJAYA – Jumlah kes jangkitan Covid-19 negara kini mencecah 101,565 selepas melaporkan sebanyak 1,247 kes baharu dengan kes tertinggi kekal dicatatkan di Selangor sebanyak 461.
Ketua Pengarah Kesihatan, Tan Sri Dr. Noor Hisham Abdullah berkata, negeri Sabah melaporkan sebanyak 225 kes diikuti Johor sebanyak 205 kes.
Beliau berkata, sebanyak 309 kes adalah daripada kluster-kluster dan saringan kontrak rapat Covid-19 yang aktif dijalankan di lapangan manakala 211 kes lagi berkaitan kluster-kluster di lokap, depot tahanan imigresen dan penjara membabitkan Kluster Tembok Gajah (113), Kluster Penjara Jalan Harapan (86), Kluster Tembok (lapan) dan Kluster Pompod (empat).
“Sebanyak 50 kluster melaporkan pertambahan kes dengan kes baharu tertinggi adalah di Kluster Tembok Gajah (113), Kluster Penjara Jalan Harapan (86), dan Kluster Puncak Galaksi (51).
“Pada masa sama, angka jangkitan turut dilaporkan daripada empat kluster baharu iaitu Kluster Cassia Diamond di Selangor, Kluster Tapak Bina Kiara dan Kluster Tapak Bina Perkasa di Kuala Lumpur serta Kluster Pompod di Sabah,” katanya dalam satu kenyataan di sini hari ini.
Noor Hisham berkata, tiga lagi kematian berkaitan Covid-19 dilaporkan membabitkan dua warganegara dan seorang warga asing berusia antara 64 hingga 76 tahun sekali gus menjadikan jumlah keseluruhan kes kematian sebanyak 449.

Pada masa sama, beliau berkata, sebanyak 1,441 kes pulih dilaporkan menjadikan jumlah keseluruhan kes pulih adalah 82,540 setakat hari ini. – K! ONLINE


Tujuh ditahan memandu mabuk malam Krismas
Oleh KHAIRUL MOHD. ALI

25 Disember 2020, 5:06 pm
JOHOR BAHRU – Seramai tujuh lelaki ditahan polis kerana dipercayai memandu di bawah pengaruh minuman keras dalam satu operasi yang dijalankan di sekitar Jalan Stulang Laut, di sini malam semalam.
Ketua Jabatan Siasatan dan Penguatkuasaan Trafik Ibu Pejabat Polis Kontinjen (JSPT IPK) Johor, Superintenden M. Kumarasan berkata, Op Mabuk berkenaan dibuat sempena perayaan Krismas.
Jelasnya, dalam operasi itu, pihaknya turut mengeluarkan 48 saman kepada pengguna jalan raya atas pelbagai kesalahan.
“Sempena sambutan perayaan Krismas tahun ini, kami telah melaksanakan Op Mabuk di Jalan Stulang Laut bermula pukul 9 malam, semalam.
“Sepanjang operasi itu, tujuh lelaki tempatan berusia antara 20 hingga 60 tahun telah ditahan kerana dipercayai memandu di bawah pengaruh alkohol.
“Polis turut mengeluarkan sejumlah 48 saman kepada pengguna jalan raya melibatkan pelbagai kesalahan berbeza,” katanya dalam satu kenyataan, di sini hari ini.

Tambah beliau, operasi tahunan itu dijalankan seramai 21 pegawai dan anggota dari JSPT IPK Johor dan Bahagian Siasatan dan Penguatkuasaan Trafik Ibu Pejabat Polis Daerah Johor Bahru Selatan.
Kesemua individu ditahan akan disiasat mengikut Seksyen 45A (1) Akta Pengangkutan Jalan 1987. – K! ONLINE


PKPD di Asrama Pekerja Westlife, Taman Perindustrian Tampoi Jaya
25 Disember 2020, 6:57 pm
PETALING JAYA – Majlis Keselamatan Negara (MKN) melaksanakan Perintah Kawalan Pergerakan Diperketatkan (PKPD) di Asrama Pekerja Westlife, Taman Perindustrian Tampoi Jaya, Johor Bahru, Johor bermula 26 Disember hingga 8 Januari depan.
Menteri Kanan (Keselamatan), Datuk Seri Ismail Sabri Yaakob berkata, Kementerian Kesihatan (KKM) melaporkan peningkatan kes positif Covid-19 secara mendadak di kawasan-kawasan tersebut.
“Saringan dalam masa tiga hari bermula 21 hingga 23 Disember lalu, KKM mendapati seramai 115 orang daripada 3,116 penghuni di asrama tersebut positif Covid-19 di mana kesemua penghuninya adalah pekerja warga asing.
“Atas masihat dan penilaian risiko oleh KKM, kerjaan bersetuju melaksanakan PKPD di Asrama Pekerja Westlite, Taman Perindustrian Tampoi Jaya, Johor Bahru bermula 26 Disember hingga 8 Januari ini,” katanya dalam satu kenyataan di sini hari ini. – K! ONLINE


Gereja ikut SOP perayaan Hari Natal
Oleh KOSMO!

25 Disember 2020, 4:34 pm
MUHAMMAD IZZAT TERMIZIE
SEREMBAN – Ekoran penularan pandemik Covid-19 ketika ini, upacara sembahyang penganut agama Kristian di gereja sempena sambutan Hari Krismas hari ini juga perlu mengikuti prosedur operasi standard (SOP) yang ditetapkan.
Menurut paderi gereja Church Of The Visitation, Xavier Andrew, upacara sembahyang dan karol iaitu nyanyian puji-pujian sempena Hari Natal di gereja berkenaan hanya dihadkan dengan kehadiran 30 orang pada setiap sesi.
Jelasnya, upacara membaca mass juga telah bermula sejak semalam sehingga hari ini dengan setiap sesi ditetapkan mengikut bahasa iaitu seperti dalam bahasa Inggeris, Tamil dan Mandarin seperti kebiasaan.
“Tahun ini memang berbeza, selalu gereja akan penuh namun kali ini kami terpaksa menghadkan kehadiran penganut agama Kristian yang hadir kepada hanya 30 orang pada setiap sesi dengan kebanyakan daripada mereka merupakan petugas-petugas gereja sendiri.
“Selalunya saban tahun gereja ini pasti penuh namun kali ini berbeza nampak lengang, walaupun nampak tidak meriah, SOP perlu diikuti dan semua pun memahami apa yang sedang kita hadapi ketika ini,” katanya hari ini.

Tambah Xavier, bagaimanapun, pihak gereja telah mengambil inisiatif untuk menjalankan upacara keagamaan menerusi siaran langsung di Youtube.
“Ia bagi memberi peluang kepada mereka yang tidak dapat hadir terutama penganut Kristian di negeri ini untuk turut sama mengikuti upacara walaupun hanya menerusi siaran langsung video di Youtube.
“Kami di pihak gereja telah memaklumkan lebih awal dan penganut-penganut Kristian di sini menyambut baik dan mereka juga memahami, ini pengalaman pertama kita melalui sambutan Krismas dengan SOP begini dan saya berterima kasih kepada semua yang beri kerjasama,” katanya.
Bagaimanapun, katanya, masih ada sebilangan kecil penganut Kristian yang hadir ke gereja pada hari ini kerana maklumat berkenaan SOP berkenaan tidak sampai kepada mereka.
“Selepas penerangan diberikan, mereka memahaminya dan sambutan kali ini walaupun perlu mengikut SOP ia tetap berjalan lancar,” katanya. – K! ONLINE


Ucapan perayaan pada produk dibenarkan – Jakim
Oleh MOHD. HUSNI MOHD. NOOR

25 Disember 2020, 4:59 pm
PUTRAJAYA – Jabatan Kemajuan Islam Malaysia (Jakim) menegaskan ucapan perayaan pada produk adalah dibenarkan sekiranya ia dibuat bukan dengan tujuan untuk dipamerkan dalam premis yang telah dipersijilkan halal atau pada produk yang ditandakan dengan logo halal.

Timbalan Ketua Pengarah (Operasi) Jakim, Datuk Abdul Aziz Jusoh berkata, tiada peruntukan yang menyentuh mengenai sambutan apa-apa perayaan termasuklah perayaan Islam di dalam dalam Manual Prosedur Pensijilan Halal Malaysia (Domestik) 2020.

“Selain itu, Manual Prosedur Pensijilan Halal Malaysia (Domestik) 2020 dan Sistem Pengurusan Halal Malaysia (MHMS) hanya terpakai bagi pemohon dan pemegang Sijil Pengesahan Halal Malaysia,” katanya.

Abdul Aziz berkata demikian sebagai reaksi kepada artikel isu ucapan ‘Merry Chirstmas’ yang disiarkan dalam sebuah akhbar tempatan.

Sebelum ini, media melaporkan mengenai insiden sebuah kedai roti yang tidak dapat melayan permintaan pelanggannya untuk menulis ‘Merry Christmas’ di atas kek yang dipesan untuk dihantar kepada seorang rakan.

Berdasarkan laporan itu, pemilik kedai roti mengatakan tindakan tersebut dilakukan kerana dia harus mematuhi peraturan yang ditetapkan oleh Jakim sebagai sebahagian daripada proses permohonan untuk mendapatkan sijil halal.

Terdahulu, Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri menerusi ciapan di Twitter turut mengulas isu sama dan menafikan Jakim melarang ucapan perayaan pada produk yang diberikan sijil halal.

“Ringkasnya, jika kedai B yang ada sijil halal Jakim buat kek dengan ucapan perayaan pada kek untuk tujuan pameran di dalam premis, ia tidak dibenarkan tetapi jika kedai B menyediakan kek yang ditempah pelanggan A dan ada ucapan perayaan pada kek, ia dibenarkan,” katanya. – K! ONLINE


Lima sekeluarga nyaris lemas
Oleh YATIMIN ABDULLAH

25 Disember 2020, 7:01 pm
RANTAU PANJANG – Berpantang ajal, sebelum maut. Itu peribahasa paling tepat untuk menggambarkan situasi lima sekeluarga yang terselamat selepas bot yang dinaiki mereka terbalik di Kampung Gertak Buaya di sini pada Ahad lalu.
Dalam kejadian pukul 12.30 tengah hari itu, bot itu dipercayai terlanggar tunggul kayu sebelum ia hilang kawalan lalu terbalik.
Bagaimanapun, nasib menyebelahi mereka apabila bot-bot lain yang lalu di lokasi kejadian bertindak pantas untuk menghulurkan bantuan.
Saksi kejadian, Muhairi Muhammad, 42, berkata, sewaktu kejadian, dia telah melihat kelima-lima mangsa melambai-lambai tangan bagi meminta bantuan.
“Ketika itu, saya bersama dua anak dan seorang rakan sedang menaiki bot di kawasan tersebut terkejut melihat keadaan mereka itu lalu terus menyelamat mangsa.
“Sebelum kami sampai, saya dapati sebuah bot milik penduduk yang melalui lokasi kejadian telah merapati mangsa terlebih dahulu untuk menghulurkan bantuan,” katanya ketika dihubungi Kosmo di sini hari ini.

Difahamkan, mangsa yang terlibat itu sedang dalam perjalanan ke jalan utama untuk pulang ke Kuala Krai selepas mereka terperangkap dalam banjir di kampung berkenaan.
Terdahulu, video kejadian itu tular di media sosial selepas rakaman yang dimuat naik oleh Muhairi di Facebooknya menjadi tumpuan netizen
Mengulas lanjut, Muhairi memberitahu, dia bersama rakannya dan beberapa orang kampung telah berjaya menyelamatkan mangsa.
Katanya, dia bersyukur apabila semua mangsa selamat dan tidak mengalami sebarang kecederaan.
“Selepas itu, saya bersama dua anak perempuan iaitu Alya Nafisa, 16, dan Auni Nafisa, 9 dengan bantuan sebuah lagi bot telah menghantar mangsa ke kawasan darat.
“Saya memuat naik video itu bertujuan untuk memberikan kesedaran kepada orang ramai mengenai kepentingan pemakaian jaket keselamatan sewaktu menaiki bot,” katanya. – K! ONLINE


Pusat Kajian Penyakit Berjangkit UniSZA ditubuh
Oleh NORADILA MAHAMAD

25 Disember 2020, 4:22 pm
KUALA TERENGGANU – Universiti Sultan Zainal Abidin (UniSZA) bercadang menubuhkan Pusat Kajian Penyakit Berjangkit dalam tempoh terdekat.
Naib Canselornya, Prof. Datuk Dr. Hassan Basri Awang Mat Dahan berkata, pusat kajian tersebut berperanan melakukan kajian terhadap pelbagai penyakit berjangkit seperti Covid-19 sekali gus membantu kerajaan mencari solusi dan langkah pencegahan.
“Kita tahu penyakit berjangkit tidak akan berhenti dan akan ada lagi kes-kes baru pada masa depan.
“Sehubungan itu, penubuhan Pusat Kajian Penyakit Berjangkit yang lengkap dengan makmal membolehkan penyelidikan dilakukan,” katanya di sini hari ini.
Hassan Basri berkata, pihaknya telah menyiapkan kertas cadangan berhubung penubuhan pusat kajian terbabit yang bakal diketuai Dekan Fakulti Perubatan UniSZA.
Tambahnya, idea penubuhan Pusat Kajian Penyakit Berjangkit yang dijangka menelan belanja jutaan ringgit itu timbul setelah UniSZA membangunkan aplikasi Sistem Penilaian Risiko dan Pengawasan Kesihatan (Chase) berikutan penularan pandemik Covid-19 pada awal tahun ini.

“Tujuh artikel berhubung simptom dan trend yang terdapat dalam Covid-19 telah dihasilkan penyelidik UniSZa berikutan pembangunan kedua-dua aplikasi berkenaan.
“Kajian terbabit bukan sahaja bermanfaat untuk menambah kefahaman masyarakat tentang Covid-19 malah membantu kerajaan menangani pandemik berkenaan,” katanya. – K! ONLINE


Kecergasan pemain jadi keutamaan
Oleh MOHD KHAIRI MOHAMAD

25 Disember 2020, 4:00 pm
PERLAWANAN ke-15 Liga Perdana Inggeris (EPL) bakal menguji kemampuan setiap pengurus Fantasi Liga Perdana Inggeris (FPL) memilih kesebelasan terbaik untuk mengutip mata buat pasukan masing-masing.
Pilihan Kosmo! kembali menemui pembaca untuk berkongsi tips bagi membentuk pasukan FPL terbaik minggu ini.
Pilihan kesebelasan utama minggu ke-15.


Kekasih minta ganti rugi berpacaran
Oleh KOSMO!

25 Disember 2020, 3:22 pm
JAKARTA – Seorang wanita dituntut membayar ganti rugi 100 juta rupiah (RM28,000) oleh bekas kekasihnya kerana menolak lamaran kahwin lelaki itu.
Jumlah tersebut perlu dibayar oleh wanita yang berasal dari Samarinda, Kalimantan Timur selama bercinta empat bulan dengan bekas teman lelakinya.
Wanita yang dikenali sebagai HN berkongsi masalah itu menerusi akaun Facebook Forum Perkongsian Polisi dan Masyarakat (FKPM) Pelita Samarinda, baru-baru ini.
Menurut HN, dia berkenalan dengan bekas kekasih bernama RD selama empat bulan sebelum diajak berkahwin namun ditolak wanita itu.
Di awal perhubungan, RD berjanji mahu membiayai perniagaan yang ingin dijalankan HN sehingga dia bersetuju menjalin hubungan istimewa dengan lelaki pertengahan umur itu.
Tetapi lama-kelamaan, dia merasa tidak selesa dengan sikap kekasihnya dan merasakan bahawa hubungan mereka hanyalah sekadar untuk memulakan satu perniagaan.

Berang lamarannya ditolak, RD meminta wang ganti rugi yang dibelanjakan ke atas HN selama mereka bercinta.
Wanita itu mengakui sepanjang bergelar kekasih, lelaki itu telah memberikan sejumlah wang kepadanya sekitar 300,000 rupiah (RM85) hingga 1 juta rupiah (RM286).
Namun HN akan menolak pemberian wang daripada RD jika jumlah yang diberi melebihi 20 juta rupiah (RM5,700) meskipun pernah ditawarkan sehingga 100 juta rupiah (RM28,000).
“Sebenarnya, jika secara keseluruhan HN hanya menerima kurang daripada 20 juta rupiah (RM5,700) malah wang diberikan bukan atas permintaan wanita itu kecuali untuk membeli makanan ringan dan mengisi minyak kereta,” kata satu kenyataan dari Facebook FKPM Pelita Samarinda.
Kes ini masih di bawah kendalian FKPM tetapi mangsa turut disarankan untuk melaporkan hal ini kepada kepada pihak polis. – Agensi


Safee, Hadin mantapkan skuad Warga Kota
Oleh MUHAMAD ARDIE PUTRA SUHAIMI

25 Disember 2020, 3:45 pm
PASUKAN Kuala Lumpur berjaya menandatangani dua nama besar bola sepak negara, Safee Sali dan Hadin Azman dalam usaha membantu skuad Warga Kota tampil cemerlang pada kempen Liga Malaysia (Liga M) musim depan.
Lebih menarik, kehadiran Safee boleh dianggap sebagai sirih pulang ke gagang memandangkan dia pernah bersama Kuala Lumpur selama dua tahun bermula 2003 hingga 2005.
Kata Safee, keputusan untuk kembali menyarung jersi keramat skuad Warga Kota bukan sesuatu yang sukar memandangkan masih ada misi belum diselesaikan terutama dalam membangkitkan aura pasukan ini.
“Saya sangat teruja dapat kembali bersama Kuala Lumpur kerana pasukan ini pernah mencapai status gergasi pada era 90-an dan kini cabaran utama adalah untuk membantu pasukan meraih kedudukan positif terutama di pentas Liga Super.
“Meskipun saya bakal berusia 37 tahun musim depan, saya masih rasa seperti remaja dan secara keseluruhan, saya lihat kombinasi pemain senior dan junior pasukan ini cukup jitu,” katanya pada sidang akhbar di Kuala Lumpur semalam.
Bekas pemain Petaling Jaya City (PJ City) itu dilaporkan menandatangani kontrak selama setahun manakala Hadin yang berusia 26 tahun telah ditawarkan kontrak hingga penghujung musim 2021.

Bagi Hadin pula, pemain itu berazam untuk mendapatkan kembali sentuhan emasnya seperti ketika bersama Felda United selepas gagal mempamerkan aksi diharapkan sewaktu mewakili Kedah musim ini.
“Saya gembira apabila diberikan kontrak dua tahun daripada pihak pengurusan dan saya akan berusaha untuk mendapatkan kembali momentum bagi menaikkan semula karier saya,” katanya.


Zip dompet tersangkut celah gigi
Oleh WAT KAMAL ABAS

25 Disember 2020, 4:17 pm
BAGAN SERAI – Seorang kanak-kanak perempuan berusia empat tahun berhadapan detik cemas apabila zip dompet tersangkut di celah giginya ketika sedang bermain dalam kejadian di Taman Wawasan Indah, Lembah Beriah di sini hari ini.
Dalam kejadian kira-kira pada pukul 11.45 pagi itu, difahamkan mangsa, Nur Isma Zulaikha Abdullah sedang bermain dengan dompet berkenaan sebelum ia tersangkut pada celah gigi bahagian atas.
Menurut jurucakap Jabatan Bomba dan Penyelamat Malaysia (JBPM) Perak, pihaknya menerima panggilan kecemasan pada pukul 11.52 pagi sebelum sepasukan anggota bergegas ke tempat kejadian.
“Anggota mengunakan peralatan khas bagi mengeluarkan zip yang tersangkut di celahan gigi mangsa sementara mangsa ditenangkan oleh keluarganya.
“Kira-kira 10 minit masa diambil untuk mengeluarkan zip tersebut dari celah giginya,” katanya.
Menurutnya, tiada sebarang kecederaan serius berlaku terhadap mangsa dan dia diserahkan semula kepada keluarga.

Operasi tamat sepenuhnya pada pukul 12:37 tengah hari. – K! ONLINE


Kurang 24 jam Ebit bantu keluarga tidur dalam kereta
Oleh SAFINA RAMLI

25 Disember 2020, 4:16 pm
GEORGE TOWN – Keperitan hidup S.Ganesh serta keluarga yang terpaksa tinggal di dalam kereta selama lapan bulan di sekitar Padang Polo di sini mendapat perhatian daripada penceramah terkenal, Ustaz Ebit Lew yang meluangkan masa menziarahi keluarga berkenaan hari ini.
Perkara itu dikongsikan Ebit menerusi satu hantaran di laman sosial Facebooknya selain menyifatkan tidak mampu menahan sebak ketika bertemu S.Ganesh, 34, isteri, Parameswary, 32 dan tiga anak mereka berusia antara enam tahun hingga 8 bulan.
Dalam statusnya, Ebit berkata, beliau sebak ketika membaca mengenai kisah Ganesh hari ini.
Keratan berita Kosmo! hari ini.
“Cuti umum Krismas dari Johor Bharu terus saya ke Pulau Pinang. Menangis sebak hari ini masa di Johor Bharu terbaca pasal Ganesh dan isteri, Parameswari serta tiga anak kecil yang tidur lapan bulan di dalam kereta.
“Sedihnya rasa. Saya tidur lena makan sedap, ada orang sampai tinggal dekat bonet kereta. Berpantang baru lepas bersalin hanya dalam kereta sahaja,” katanya di laman Facebook beliau hari ini.
Kosmo! hari ini menyiarkan kisah Ganesh dan keluarganya yang terpaksa tinggal di dalam kereta jenis Proton Iswara sejak lapan bulan lalu selepas kediaman mereka musnah terbakar.

Berita berkaitan https://www.kosmo.com.my/2020/12/25/kereta-inilah-tempat-tinggal-kami/
Lima beranak berkenaan juga menggunakan bekalan air di tandas-tandas awam untuk membersihkan diri serta memasak untuk anak-anak mereka.
Menurut Ebit beliau membantu keluarga berkenaan dengan menyewa sebuah rumah dengan tiga bilik untuk keluarga Ganesh.

“Saya akan bayar sewa rumah untuk sebulan sementara mereka dapat rumah Projek Perumahan Rakyat (PPRT).
“Mereka telah dua kali mohon semenjak rumah terbakar, tetapi jika mereka terus ingin terus di situ pun saya akan terus bayarkan dengan gembira,” katanya.
Tambah Ebit beliau turut menghadiahkan peti ais, mesin basuh, televisyen, periuk nasi, kipas, katil, barang keperluan serta wang untuk dibelanjakan keluarga berkenaan.
Kredit Facebook Ebit Lew
“Baik sangat pasangan ini, tidak berhenti Ganesh dan isteri ucapkan terima kasih dan mereka menangis terharu.
“Kata mereka kenapa banyak sangat dan mereka suka sangat tengok rumah, saya gembira dapat tengok senyuman anak-anak comel,” katanya.  -K!
ONLINE
Kediaman baharu Ganesh sekeluarga. Kredit Facebook Ebit Lew


Perhilitan Negeri Sembilan selamatkan tapir betina cedera
Oleh NOR AINNA HAMZAH

25 Disember 2020, 3:31 pm
SEREMBAN – Jabatan Perlindungan Hidupan Liar dan Taman Negara (Perhilitan) Negeri Sembilan menyelamatkan seekor tapir betina yang cedera di Kampung Melayu Panchor dekat sini pada 20 Disember lalu.
Jabatan Perhilitan Semenanjung Malaysia berkongsikan kejayaan berkenaan dalam satu perkongsian di laman sesial Facebook rasminya semalam.
Menurut perkongsian berkenaan, penduduk kampung bekerjasama menghulurkan maklumat kehadiran seekor tapir betina yang cedera di bahagian kakinya disyaki terkena jerat pada 6 Disember lalu.
“Susulan maklumat ini, seekor tapir berjaya ditangkap pada 20 Disember lalu menggunakan perangkap tapir yang telah dipasang sejak 7 Disember.
“Operasi ini melibatkan kakitangan Jabatan Perhilitan Negeri Sembilan,” kata Jabatan Perhilitan Semenanjung Malaysia.
Tapir tersebut yang tercedera pada kaki kanan hadapan telah diberi rawatan awal oleh Pegawai Veterinar Jabatan Perhilitan sebelum dibawa ke Pusat Menyelamat Hidupan Liar Kebangsaan (NWRC), Sungkai, Perak untuk rawatan susulan. – K! ONLINE


Bintang berpengalaman sandaran Sarawak United
Oleh MUHAMAD ARDIE PUTRA SUHAIMI

25 Disember 2020, 3:30 pm
PENGARAH Teknikal Sarawak United, B. Sathiananthan mengakui cukup teruja apabila menyaksikan bekas anak buahnya di pasukan Selangor, Sandro Da Silva dan Taylor Regan menyertai skuad Kenyalang musim depan.
Kata Sathiananthan, keputusan untuk menandatangani Da Silva dan Regan bukan diputuskan olehnya tetapi dibuat atas persetujuan daripada ketua jurulatih, E. Elavarasan.
“Elavarasan sememangnya ada meminta pandangan saya untuk mendapatkan beberapa pemain yang masih belum memiliki kontrak dengan mana-mana pasukan termasuk Da Silva dan Regan.
“Malah, saya turut membantunya mendapatkan Christie Jayaseelan dan kami percaya pemain-pemain ini dapat memperkuatkan pasukan untuk saingan musim depan,” katanya ketika dihubungi Kosmo! semalam.
Sathiananthan turut mengesahkan barisan pemain untuk skuad utama hampir lengkap dan Elavarasan hanya menanti peluang untuk serapkan beberapa anak jati negeri itu dalam pasukan utama.
“Bagi tempat dalam skuad utama, senarai pemain sudah hampir lengkap dan tidak mahu menggangu urusan Elavarasan dalam merencanakan perancangan pasukan untuk mengharungi persiapan pramusim nanti.

“Cuma, fasa seterusnya adalah untuk terbang ke Sarawak tetapi ia tidak dapat dilaksanakan dalam masa terdekat kerana pandemik Covid-19,” katanya.
Difahamkan, selain daripada Da Silva, Regan dan Christie, Sarawak United yang beraksi dalam kancah Liga Premier musim depan turut mendapatkan khidmat Norshahrul Idlan Talaha dan Muhammad Gopi Rizqi.


PGA cekup penyeludup beras
Oleh YATIMIN ABDULLAH

25 Disember 2020, 3:21 pm
RANTAU PANJANG – Pasukan Gerakan Am (PGA) Batalion 7 menahan seorang lelaki sedang menyeludup masuk beras dan beras pulut seberat 591 kilogram di pangkalan haram Syed, Bukit Lata di sini hari ini.
Dalam serbuan pada pukul 6 pagi itu, sebuah kereta jenis Toyota Altis yang digunakan oleh lelaki berkenaan untuk menyeludup kedua-dua barangan itu turut dirampas.
Pegawai Pemerintah PGA Batalion 7, Superintendan Azhari Nusi berkata, siasatan awal mendapati kesemua barangan itu dibawa masuk menggunakan pangkalan haram itu sebelum ia akan dijual untuk pasaran tempatan.
“Semasa melakukan rondaan, anggota PGA telah melihat sekumpulan lelaki sedang memunggah beberapa guni dari perahu ke dalam sebuah kereta.
“Apabila menyedari kehadiran anggota PGA, beberapa orang daripada mereka bertindak melarikan diri dengan menggunakan perahu ke negara jiran,” katanya dalam satu kenyataan hari ini.
Azhari memberitahu, bagaimanapun pemandu kereta jenis Toyota Altis itu tidak sempat melarikan diri sebelum dicekup anggota PGA.

Katanya, pemeriksaan lanjut di dalam kereta itu membawa kepada penemuan beras dan beras pulut yang bernilai lebih RM2,800. – K! ONLINE


Kilang arang briket tanpa lesen disita
Oleh AIMUNI TUAN LAH

25 Disember 2020, 4:09 pm
GUA MUSANG – Jabatan Perhutanan Kelantan menyita sebuah kilang memproses arang briket yang menjalankan operasi tanpa lesen di Kawasan Perindustrian Gua Musang di sini kelmarin.
Selain kilang, sebanyak 13,199 kotak berisi arang briket bernilai lebih RM527, 960 yang siap diproses, jentera dan peralatan seperti tanur atau dapur arang yang digunakan untuk memproses arang turut dirampas.
Pengarahnya, Abdul Khalim Abu Samah berkata, siasatan mendapati kilang itu dipercayai beroperasi secara haram untuk memproses arang briket sejak sembilan bulan lalu.
Jelasnya, Jabatan Perhutanan Kelantan mengesan operasi haram kilang itu selepas pihak pengurusan syarikat gagal mengemukakan dokumen yang diminta berkaitan operasi pada pukul 11.30 pagi kelmarin.
“Sebelum ini, kita meminta pihak kilang memohon lesen operasi, namun mereka masih gagal berbuat demikian sehingga kita terpaksa menyita kawasan itu.
“Kesalahan syarikat itu beroperasi secara haram tidak boleh dikompaun dan kita akan dakwa di mahkamah selepas kertas pertuduhan disiapkan pegawai penyiasat,” katanya kepada pemberita selepas meninjau kilang terbabit hari ini.

Menurut Abdul Khalim, berdasarkan siasatan awal, kilang itu menghasilkan produk arang briket untuk dieksport ke pasaran luar negara seperti Australia dan negara Timur Tengah.
Katanya, arang briket itu mendapat permintaan tinggi dari negara yang mempunyai suhu sejuk ketika ini apabila sekotak arang seberat 10 kilogram boleh dijual pada harga RM40.
“Kita mengakui kilang memproses arang briket berasaskan habuk kayu itu amat baik kerana ianya tidak mencemarkan kualiti udara.
“Arang itu juga tidak mengeluarkan asap yang banyak selain dapat memanfaatkan habuk kayu daripada kilang memproses papan,” katanya.
Katanya, pembakaran arang itu juga mampu bertahan dalam tempoh yang lama iaitu kira-kira tiga sehingga lima jam sebelum padam berbanding arang biasa.
Tambahnya, syarikat itu akan disiasat mengikut Seksyen 3(1) Enakmen Industri Berasaskan Kayu 1986 di bawah Akta Perhutanan Negara 1984. – K! ONLINE


Tasha Shilla hamil lima bulan
Oleh NUR EMIRA SAIZALI

25 Disember 2020, 1:02 pm
PETALING JAYA – Selepas hampir 11 bulan mendirikan rumah tangga, pelakon Tasha Shilla mengesahkan dirinya kini hamil lima bulan.
Khabar gembira tersebut dikongsi Tasha atau nama sebenarnya Natasha Sheila Abdul Razak, 33, menerusi satu hantaran Instagram sebentar tadi.
“Syukur alhamdulillah, saya dan suami ingin membuat pengumuman rasmi mengenai kehamilan saya yang kini berusia lima bulan.
“Saya memohon anda semua doakan yang baik-baik supaya bayi di dalam kandungan dikurniakan kesihatan yang baik dan selamat hingga ke hari kelahiran,” tulisnya dalam entri tersebut.
Dalam pada itu, pelakon drama Kamar Kamariah itu memberitahu dia sangat gembira dikelilingi individu yang sentiasa mendiakan kebahagian dan kesejahteraannya.
“Jujurnya, saya teramat gembira apabila orang sekeliling dan rakan taulan mendoakan kebahagiaan & kesejahteraan saya sekeluarga.

“Pada kesempatan ini saya ingin ucapkan semoga kalian dimurahkan rezeki, dipanjangkan umur serta dipermudahkan segala urusan,” kata isteri kepada ahli perniagaan, Muhammad Atiq Idris itu.
Terdahulu, Tasha dan Muhammad Atiq selamat mendirikan rumah tangga pada 28 Februari lalu di Masjid Wilayah, Kuala Lumpur. – K! ONLINE


Ferrari tidak pilih kasih, beri hak sama rata
Oleh KOSMO!

25 Disember 2020, 2:00 pm
LONDON – Ketua pasukan Ferrari, Mattia Binotto mengesahkan status pelumba No. 1 untuk musim depan masih belum diputuskan tetapi kemungkinan besar tugas itu akan digalas secara bersama oleh dua pemandu mereka, Charles Leclerc dan Carlos Sainz Jr.
Sebagai rekod, pelumba No. 1 Ferrari sebelum ini telah digalas oleh juara dunia empat kali, Sebastian Vettel sehingga kontraknya berakhir apabila tamatnya saingan musim ini.
Susulan itu, Ferrari telah membuat keputusan untuk menandatangani Sainz yang sebelum ini mewakili pasukan McLaren untuk digandingkan bersama Leclerc yang sudah mewakili pasukan itu sejak musim 2018.
Kata Binotto, kontrak yang ditawarkan buat Sainz tidak menyatakan sebarang klausa bahawa dia hadir dalam pasukan ini dengan status pelumba No. 1 walaupun lebih senior dan berpengalaman dalam kancah Formula Satu (F1) berbanding Leclerc.
“Secara jujur, pasukan akan memberikan hak sama rata kepada Sainz dan Leclerc khususnya daripada aspek jentera. Sainz turut diingatkan bahawa kehadirannya bersama pasukan Ferrari bukanlah untuk menjadi pelumba No. 1.
“Justeru, saya mahu kedua-dua pelumba ini bekerjasama dalam usaha membantu pasukan meraih mata maksimum sekali gus mengembalikan era kegemilangan pasukan ini pada saingan musim depan.

“Apa yang pasti, saya yakin kedua-dua pelumba ini akan memberikan persaingan sihat sekali gus membuktikan bahawa tiada isu dalaman akan timbul dalam pasukan Ferrari nanti,” katanya.
Pada saingan F1 musim ini, pasukan Ferrari yang berpangkalan di Maranello, Itali hanya mampu menamatkan saingan kategori pengeluar di kedudukan keenam keseluruhan selepas hanya mengutip 131 mata daripada 17 perlumbaan Grand Prix (GP). – AGENSI


Kandungan kedua ini kembar Aafiyah – Siti Nurhaliza
Oleh KOSMO!

25 Disember 2020, 2:13 pm
PETALING JAYA – Penyanyi tersohor Datuk Seri Siti Nurhaliza mendedahkan bahawa kandungannya yang kini memasuki usia hampir lima bulan merupakan kembar kepada anak sulungnya iaitu Siti Aafiyah, 2.
Menurut Siti, 41, anak dalam kandungannya merupakan embrio yang terhasil pada hari dan waktu yang sama dengan Aafiyah.
Datuk Seri Siti Nurhaliza
“Sebenarnya saya lalui rawatan kesuburan In Vitro Fertilisation (IVF) dan ada peringkat-peringkat yang perlu dilalui.
“Jadi sebenarnya anak lelaki ini adalah kembar kepada Aafiyah yang terhasil pada waktu dan hari yang sama,” ujar isteri kepada Datuk Seri Khalid Muhammad Jiwa atau lebih dikenali sebagai Datuk K itu.
Bagaimanapun, Siti memberitahu bahawa doktor menyarankan supaya dia tidak memasukkan dua embrio sekali gus ketika kehamilan pertamanya.
“Jadi Aafiyah masuk dulu dan kemudian baru masukkan yang ini (anak kedua),” katanya ketika menjawab soalan tentang amalan untuk dapat bayi lelaki semasa menjadi tetamu #CartaERA40 bersama Nabil Ahmad baru-baru ini.

Pada 1 Disember lalu, penyanyi yang mencipta nama menerusi lagu Jerat Percintaan itu telah mengumumkan bahawa dia kini sedang hamil anak keduanya dalam Majlis Pelancaran Wonderlab dan BeauSiti secara online.
Ketika sesi siaran langsung dalam aplikasi beli-belah Shopee pada 12 Disember lalu, Siti sekali lagi memberi kejutan apabila mengumumkan bahawa dia bakal menimang cahaya mata lelaki yang dijangka lahir pada April tahun hadapan.
Terdahulu Siti mendirikan rumah tangga bersama Datuk K pada 21 Ogos 2006 dan dikurniakan cahaya mata sulung 11 tahun kemudian pada 2018. – K! ONLINE


Penduduk gempar piring terbang “pink’
Oleh KOSMO!

25 Disember 2020, 1:34 pm
BEIJING – Rakaman pelik sebuah objek bercahaya merah jambu di langit wilayah Qinghai, Dataran Tinggi Tibet tular di media sosial, kelmarin.
Menurut laporan Daily Star semalam, objek terbang tidak dikenali (UFO) itu dirakam penduduk tempatan 12 jam selepas kejadian hujan meteor yang menuju ke arah kota Yushu, yang terletak 700 kilometer di selatan Delingha.
Dalam video tersebut, UFO merah jambu itu jelas kelihatan tidak bergerak ketika seorang pemandu kenderaan memandu di lebuh raya yang sunyi.
Objek itu kelihatan bersinar di sekitar sferanya dan dapat dilihat dari segenap sudut di kawasan berdekatan.
Menurut penduduk yang merakam kejadian itu, UFO merah jambu itu kekal di posisi sama antara 35 hingga 40 minit sebelum hilang.
Ramai netizen yang melihat rakaman itu mengatakan bentuknya menyerupai bulan tetapi ada juga yang mendakwa ia kelihatan seperti cahaya berkumpul dan berbentuk awan.

“Bukankah ada markas makhluk asing di Delingha? Mungkin mereka kembali ke pangkalan?” kata seorang penonton.
“Apakah ini? Ini kelihatan serupa seperti ‘runtuhan makhluk asing’ yang terkenal,” kata seorang lagi.
Terdapat spekulasi bahawa cahaya merah jambu yang menyala itu sebenarnya dipancarkan dari bolide atau cahaya meteor yang sangat terang tetapi belum ada sebarang pengesahan daripada pihak pakar. – Agensi


Helmi gah julang kejuaraan CP150
Oleh MUHAMMAD HELMEE RAMLI

25 Disember 2020, 2:45 pm
MESKIPUN menamatkan perlumbaan di kedudukan kelima, namun ia tidak menghalang pelumba HI-REV SCK Honda Racing, Mohd. Helmi Azman muncul juara keseluruhan kategori CP150 pada perlumbaan terakhir Kejuaraan Cub Prix Malaysia Petronas semalam.
Pada perlumbaan yang berlangsung di Litar Antarabangsa Sepang (utara) itu, Helmi yang bermula di petak hadapan sedikit ketinggalan pada awal saingan sehingga terperosok ke kelompok belakang.
Bagaimanapun, pelumba kelahiran Selangor itu memperkemaskan tunggangan sebelum memecut laju untuk kembali ke kelompok hadapan dan bersaing dengan pencabar terdekat daripada pasukan Honda Yuzy Racing, Azroy Hakeem Anuar.
Meskipun menamatkan perlumbaan di tempat kelima, Helmi tetap memastikan kejuaraan menjadi miliknya apabila mengumpul 143 mata, tujuh mata mengatasi Azroy yang berpuas hati dengan naib juara.
Lebih manis, bukan sahaja Helmi dinobatkan sebagai juara keseluruhan CP150, namun pasukannya turut menggondol pasukan terbaik bagi saingan musim ini.
“Alhamdulillah, Allah nak bagi rezeki kepada saya untuk juara keseluruhan CP150 musim ini. Saya rasa bangga dengan pencapaian ini dan saya mahu ucap terima kasih kepada pasukan kerana sudah bekerja keras.

“Sebenarnya pasukan minta saya tidak ambil risiko pada perlumbaan itu, mereka hanya mahu saya tamatkan perlumbaan. Saya bersyukur kerana masih mampu tamatkan perlumbaan dalam kelompok lima teratas,” katanya ketika dihubungi Kosmo! semalam.
Sementara itu, ketua pasukan HI-REV SCK, Soong Chee Keong mengakui gembira dan bangga dengan kejayaan pasukan tersebut muncul juara keseluruhan selain memuji prestasi yang dipamerkan Helmi.
Bagaimanapun, beliau tanpa berselindung mengakui agak bimbang dengan cabaran yang diberikan Azroy sepanjang perlumbaan, lebih-lebih lagi ketika pelumba itu berada di hadapan Helmi.
“Sudah tentu saya sangat gembira dengan kemenangan ini kerana pelumba dan semua staf pasukan sangat mengharapkannya. Kita juga sudah bekerja keras sepanjang musim ini.
“Saya tidak nafikan ada rasa bimbang ketika Azroy berada di depan kerana dia dan Helmi bersaing untuk kejuaraan, namun ini adalah perlumbaan, apa-apa sahaja boleh berlaku,” katanya.
Bagi saingan CP125, pelumba Petronas Sprinta Yamaha Maju Motor, Md. Syafiq Rosli muncul juara keseluruhan dengan mengumpul 117 mata.


Pemilik ladang tertembak pekerja disangka babi
Oleh NOR AINNA HAMZAH

25 Disember 2020, 3:04 pm
REMBAU – Seorang pemilik ladang tidak menyangka sasaran tembakan ke atas kelibat disangka babi liar rupa-rupanya pekerjanya sendiri dalam kejadian di sebuah kebun di kawasan Kota dekat sini semalam.
Dalam kejadian kira-kira pukul 6 petang itu, mangsa warga Indonesia berusia 30-an mengalami kecederaan pada peha dan kaki kiri dikejarkan ke Hospital Tampin bagi mendapatkan rawatan.
Ketua Polis Daerah Rembau, Deputi Superintendan Anuar Bakri Abdul Salam berkata, berdasarkan siasatan awal, suspek berusia lingkungan 70-an mendakwa ternampak kelibat seperti seekor babi liar mahu memakan buah nangka yang gugur dari pokok.
“Suspek telah melepaskan satu tembakan menggunakan selaras senapang Shot Gun jenis Bennely miliknya.
“Sejurus melepaskan tembakan, suspek terdengar suara lelaki menjerit sebelum mendapati pekerjanya yang terkena tembakan itu pada kaki dan kemudian membawa mangsa ke Hospital Tampin untuk rawatan,” katanya dalam satu kenyataan hari ini.
Anuar berkata, suspek seterusnya membuat laporan dia tertembak pekerjanya sendiri kepada pihak polis.

Menurutnya, siasatan lanjut pihak polis mendapati suspek mempunyai lesen pemilikan senjata api.
“Polis dengan bantuan Pasukan D10 Jabatan Siasatan Jenayah Ibu Pejabat Polis Kontinjen Negeri Sembilan menjalankan siasatan di tempat kejadian dan membuat tangkapan terhadap suspek.
“Polis merampas selaras Shotgun Bennely Armi System 12 Bore S/B, satu buah beg sandang warna hitam, satu buku lesen memiliki sejata dan peluru serta 17 butir peluru penabur pelbagai jenama,” katanya.
Tambah beliau, mangsa yang mendapatkan rawatan di Hospital Tampin berada dalam keadaan stabil dan akan menjalani pembedahan untuk mengeluarkan pallet penabur.
Jelas beliau, kes disiasat di bawah Seksyen 37 Akta Senjata 1960 dan jika sabit kesalahan suspek boleh dihukum penjara maksimum dua tahun atau denda maksimum RM5,000 atau kedua-duanya.
Pihak polis memohon kepada sesiapa yang mempunyai maklumat berkaitan kejadian tampil memberi maklumat kepada Pegawai Penyiasat Inspektor Ramlah Alidin di talian 011 10944096 atau Pusat kawalan Ibu Pejabat Polis Daerah Rembau di talian 06-6851999. – K! ONLINE


Wanita ditinggal suami tetak jiran hampir putus telinga
Oleh KOSMO!

25 Disember 2020, 2:34 pm
JAKARTA – Seorang wanita yang dipercayai ditinggalkan suami bertindak menetak jirannya hingga mengakibatkan telinga mangsa hampir putus dalam satu kejadian di Desa Candirejo, Kecamatan Ponggok, Kabupaten Blitar, Jawa Timur kelmarin, lapor laman berita Suara.com.
Ketua Polis Ponggok, Asisten Komisioner Sonny Suhartanto berkata, kejadian berlaku ketika mangsa duduk di kawasan luar rumahnya sebelum wanita itu menghampirinya dengan membawa sebilah parang.
“Secara tiba-tiba, suspek menghayunkan parang tersebut ke arah mangsa lalu terkena telinga yang menyebabkan ia hampir putus.
“Susulan kejadian itu, mangsa terpaksa dikejarkan ke sebuah hospital di wilayah Wates, Kabupaten Kediri dan difahamkan berada dalam keadaan stabil,” katanya.
Selain itu, Sonny berkata, suspek didapati masih memegang parang ketika polis tiba di lokasi sejurus mendapat panggilan mengenai kejadian tersebut.
“Suspek telah dibawa ke balai polis susulan kejadian tersebut dan hasil siasatan awal mendapati wanita itu mengalami masalah tekanan perasaan selepas ditingglkan suaminya yang berkahwin lain.

“Wanita tersebut dipercayai ditinggalkan suami ketika lelaki itu bekerja sebagai pekerja imigran dan sejak peristiwa berkenaan, tingkah laku suspek dikatakan mula berubah,” katanya.
Sementara itu, polis turut merampas sebilah parang tumpul yang digunakan suspek dalam cubaan menetak kepala mangsa.
Tambah Sonny, suspek dipercayai sentiasa membawa sebilah parang bersamanya ke mana sahaja dia pergi.
Sonny berkata, polis mengalami kesukaran untuk menjalankan siasatan berikutan suspek sering mengubah kenyataannya.
“Pihak polis akan bekerjasama dengan pakar psikiatrik untuk memeriksa keadaan gangguan jiwa wanita itu,” ujarnya. – AGENSI


Populariti industri e-Sukan 2021 bakal melonjak tanpa limit
Oleh SOPI SAMAILE

25 Disember 2020, 2:30 pm
TERDAPAT pelbagai pilihan terbuka untuk khalayak ramai mengenai apa yang mereka mahu lakukan bagi mengisi masa terluang dan bagi segelintir orang, mereka mula melibatkan diri dengan e-Sukan.
Sama ada seseorang itu seronok menyertai pertandingan permainan video atau gembira sebagai penonton kejohanan, apa yang pasti adalah e-Sukan semakin berkembang menjadi industri mencecah bilion ringgit.
Bagi mereka yang belum benar-benar kenal apa itu e-Sukan, pada dasarnya ia melibatkan mereka yang memainkan permainan video kegemaran dalam persekitaran yang kompetitif malah melangkau kejohanan merentasi seluruh dunia.
Permainan video yang ditawarkan pula cukup meluas daripada League of Legends hinggalah kepada FIFA bahkan permainan akan sentiasa bertambah dari semasa ke semasa.
Maka tidak hairan, industri e-Sukan berada dalam kedudukan yang boleh dikatakan sangat kukuh serta bermanfaat sekarang dan akan terus berkembang dengan pesat pada masa depan.
Sudah pasti faktor utama yang melonjak industri e-Sukan hingga berkembang dengan pantas adalah platform serta capaian kepada sukan berkenaan semakin meluas berbanding sebelum ini.

Misalnya, bagaimana sebuah media penyiaran Britain, Sky tampil melakukan pertandingan secara langsung kejohanan e-Sukan di televisyen sedangkan sebelum itu kebanyakan acara-acara e-Sukan hanya ditonton menerusi platform YouTube atau laman strim di internet.
TEAM Liquid adalah organisasi e-Sukan profesional dari Belanda yang ditubuhkan pada tahun 2000 dengan bermain permainan Brood War clan sebelum beralih kepada StarCraft II pada 2010.
Apa yang mengejutkan, pasukan seperti Faze Clan dan Team Liquid dilihat memiliki potensi untuk mencabar popular gergasi bola sepak Eropah seperti Real Madrid dan Barcelona susulan jumlah pengikutnya yang besar di seluruh dunia.
Lazimnya, kedua-dua kelab iaitu Real mahupun Barca sering terlibat dalam perebutan memburu kejuaraan La Liga dengan The Galacticos selalunya menjadi kegemaran untuk muncul juara berdasarkan pertaruhan dalam bola sepak terutamanya dalam aksi digelar El Clasico.
Bagaimanapun, pertembungan dua pasukan e-Sukan antara Faze Clan dan Team Liquid dijangka tidak mengambil masa lama untuk menyamai bahkan mengatasi jumlah penonton bagi perlawanan bergelar El Clasico tersebut.
Ini sudah tentu dipengaruhi oleh faktor kecenderungan generasi muda yang semakin teruja terhadap acara e-Sukan bukan hanya disebabkan peredaran zaman bahkan disifatkan sebagai arus perdana oleh Gen Z apatah lagi Gen Alpha.
Daya tarikan e-Sukan yang merentasi dunia tanpa sempadan menunjukkan bagaimana sukan berkenaan semakin menonjol dan berkembang sangat pantas hingga mengatasi populariti sukan seperti bola sepak dan besbol tanpa had.
BECKHAM melibatkan diri dalam e-Sukan menerusi pelaburannya berjumlah AS$19 juta (RM77.17 juta) dalam pasukan Guild Esports pada awal tahun ini.
Lonjakan populariti e-Sukan memberi kesan positif kerana lebih ramai individu dan perniagaan mahu melibatkan diri sekali gus membawa banyak pelaburan dalam industri tersebut.
Ia sudah terbukti apabila bekas bintang bola sepak dunia, David Beckham menjadi antara individu mahupun selebriti popular melibatkan diri dalam e-Sukan menerusi pelaburannya berjumlah AS$19 juta (RM77.17 juta) dalam pasukan Guild Esports pada tahun ini.
Lebih banyak individu terkenal dijangka turut serta dalam industri e-Sukan kerana percaya malah mengiktiraf industri tersebut akan melangkau lebih jauh serta mendatangkan keuntungan lumayan.
Meskipun memiliki latar belakang peminat yang bercampur usia, namun tidak dapat dinafikan bahawa generasi muda merupakan sasaran pasaran utama dan platform e-Sukan memberi akses kepada kumpulan tersebut.
Dari segi e-Sukan sendiri, peningkatan tawaran kewangan akan meletakkan industri tersebut pada satu standard tersendiri selain melahirkan pemain terbaik dan mencipta kejohanan lebih berprestij sekali gus meletuskan keterujaan lebih besar.
Jadi, ia akan dapat memberi manfaat kepada semua pihak yang terlibat dalam industri tersebut.
Pada akhirnya, e-Sukan akan terus berkembang pesat kerana konsepnya menarik, bagus, mesra dan mengujakan. Siapa yang tidak suka bermain permainan video? Mungkin boleh dikira dengan jari.


Semangat juang Perak Bison tinggi
Oleh KOSMO!

25 Disember 2020, 3:00 pm
PASUKAN Perak Bison mencatat kemenangan kelima dalam saingan Liga Sepak Takraw (STL) musim ini selepas menewaskan Negeri Sembilan Antlers 21-19, 21-19 semalam.
Pada aksi di Stadium Titiwangsa itu, kedua-dua pasukan menampilkan aksi menghiburkan apabila saling berbalas serangan selain mengekori rapat mata masing-masing.
Bagaimanapun, kemasukan Heppy Itam yang menggantikan tekong, Meor Zulfikar Mat Amin pada awal set kedua dianggap wira Perak Bison apabila membantu mencatat kemenangan.
Kata Heppy, fokus serta kemahuan untuk menang berjaya membantu dia dan rakan-rakan sepasukan menampilkan aksi terbaik sekali gus menang menerusi keputusan straight set.
“Ketika masuk menggantikan Meor, memang saya sudah ada objektif tersendiri iaitu membantu pasukan untuk catat kemenangan. Terima kasih juga kepada rakan-rakan sepasukan yang memberikan fokus sepenuhnya pada perlawanan itu.
“Selain itu, kami juga memperkemaskan pertahanan dan ia sedikit sebanyak membantu kami untuk berdepan serangan pasukan lawan,” katanya sejurus tamat perlawanan.

Dalam pada itu, pemain berusia 22 tahun itu menganggap gandingan bersama Amirul Ramadhan Fazillah Suhaimi dan Muhammad Azwan Muhrim adalah regu terbaik perlawanan tersebut.


Kontrak Hadi Fayyadh dilanjutkan setahun
Oleh MUHAMAD ARDIE PUTRA SUHAIMI

25 Disember 2020, 3:15 pm
PENYERANG muda negara, Hadi Fayyadh Abdul Razak mendapat tonik terbaik selepas kontraknya bersama kelab berpangkalan di Jepun, Fagiano Okayama dilanjutkan untuk tempoh setahun lagi.
Sebagai rekod, bekas pemain pasukan Johor Darul Ta’zim (JDT) itu telah berkelana dengan kelab yang beraksi pada Divisyen 2 Liga Jepun itu sejak musim 2018.
Pengarah Urusan Yakult Malaysia, Hiroshi Hamada selaku penyelaras karier Hadi di Jepun mengesahkan pihak pengurusan Okayama sangat gembira dengan peningkatan prestasi pemain berusia 20 tahun itu.
“Saya dimaklumkan pasukan Fagiano Okayama membuat keputusan untuk menyambung kontrak Hadi selepas melihat peningkatan mutu permainan, disiplin dan semangat yang ditunjukkan sepanjang tahun 2020.
“Mereka percaya dengan memberikan peluang untuk dia terus bersama kelab itu akan dapat meningkatkan lagi kemahiran untuk terus memberikan permainan terbaik pada musim akan datang.
“Mungkin ada perancangan istimewa buat Hadi bagi tahun 2021 tetapi segalanya masih belum diputuskan,” kata Hamada semalam.

Sementara itu, Hadi Fayadh menyifatkan lanjutan kontrak bersama Fagiano Okayama adalah peluang untuk dia terus menggilap bakat diri serta memperbaiki kelemahan untuk menjadi pemain bola sepak profesional terbaik.
“Terima kasih kepada pengurusan kelab atas kepercayaan diberikan dan sentiasa membantu sepanjang dua tahun saya di sini.
“Saya akan terus melakukan yang terbaik untuk meningkatkan potensi diri serta memperbaiki kelemahan yang ada,” katanya.


Kena bayar RM1,500 untuk dapat kerja
Oleh KOSMO!

25 Disember 2020, 12:52 pm
Oleh MOHD. SHAHRULANOOR ISHAK
BENTONG – Awas para pencari kerja kerana seorang penganggur di sini kerugian RM1,500 selepas ditipu lelaki yang menawarkannya pekerjaan dalam kejadian semalam.
Lelaki berusia 36 tahun tersebut dihubungi suspek selepas menghantar resume untuk memohon jawatan sebagai pengurus ladang kelapa sawit di Bahau, Negeri Sembilan.
Ketua Jabatan Siasatan Jenayah Komersial, Superintendan Mohd. Wazir Mohd. Yusof berkata, mangsa ditemuduga melalui telefon sejurus beberapa jam menghantar resume.
“Suspek memaklumkan mangsa telah diterima bekerja dan perlu membayar RM1,500 untuk membuka akaun di sebuah bank di Singapura,” katanya dalam satu kenyataan hari ini.
Mohd. Wazir menambah, mangsa yang tidak berasa ragu-ragu telah membuat pemindahan wang ke dalam akaun bank milik seorang lelaki pada 23 Disember lalu.

Katanya lagi, sejurus bayaran dibuat mangsa cuba menghubungi suspek untuk bertanya mengenai tarikh memulakan kerja, namun panggilan beberapa kali tidak dijawab.
“Mangsa segera membuat semakan dan mendapati syarikat perladangan yang dinyatakan itu tidak wujud,” kata beliau.
Lelaki berkenaan membuat laporan di Balai Polis Karak semalam dan kes disiasat mengikut Seksyen 420 Kanun Keseksaan. K! ONLINE


Tottenham, United berebut Milenkovic
Oleh KOSMO!

25 Disember 2020, 11:30 am
LONDON – Manchester United dan Totteham Hostpur dilaporkan sedia bersaing untuk mendapatkan pemain pertahanan Fiorentina, Nikola Milenkovic.
Kedua-dua pasukan dilaporkan perlu memantapkan bahagian pertahanan menyebabkan mereka perlu mendapatkan pemain pertahanan baharu pada jendela perpindahan Januari ini.
Pemain antarabangsa Serbia ini dilihat antara calon yang sesuai untuk menambah kekuatan di bentang pertahanan pasukan masing-masing kerana memiliki kekuatan fizikal yang mantap.
Milenkovic dinilai pada harga sekitar £23 juta (RM125.35 juta) oleh Fiorentina dan akhbar di Itali melaporkan bahawa pemain itu kini menjadi buruan banyak kelab gergasi Eropah.
Pemain berusia 23 tahun itu memiliki 26 kap bersama skuad antarabangsa Serbia selain menjadi nadi penting Fiorentina termasuk ketika menewaskan Juventus 3-0 kelmarin.
United terdesak untuk mendapatkan pemain pertahanan tengah sejak jendela perpindahan lalu, namun gagal mendapatkannya.

Pengurus mereka, Ole Gunnar Solskjaer dilaporkan mahu mendapatkan pemain yang akan bergandingan bersama Harry Maguire selepas beberapa aksi kurang meyakinkan dipamer oleh Victor Lindelof.
Sementara itu, pengendali Spurs, Jose Mourinho pula dilaporkan mahu melepaskan khidmat bek tengahnya, Davinson Sanchez yang gagal mendapat kepercayaannya.
Milinkovic dilihat calon sesuai untuk mengisi kekosongan yang akan ditinggalkan nanti. – AGENSI


Arab Saudi jamin kebajikan jemaah umrah terkandas
Oleh KOSMO!

25 Disember 2020, 12:07 pm
RIYADH – Kerajaan Arab Saudi menyatakan bahawa kebajikan semua jemaah umrah dari seluruh dunia yang terkandas di negara itu akan dijaga dengan baik, lapor laman berita Saudi Gazette.
Ketua Jawatankuasa Kebangsaan Haji, Umrah dan Lawatan Arab Saudi, Mazen Derar kelmarin berkata, Kementerian Haji dan Umrah telah mengarahkan syarikat penyedia perkhidmatan umrah untuk menguruskan keperluan jemaah asing yang tidak dapat kembali ke negara masing-masing.
Menurut Mazen, setakat ini terdapat seramai 300 jemaah umrah yang terkandas di kota suci Mekah berikutan penutupan sementara semua pintu masuk dan keluar negara itu baru-baru ini.
Kemasukan jemaah baharu ke negara itu yang dijadualkan tiba minggu ini akan dijadualkan semula selepas arahan penangguhan perjalanan oleh kerajaan Arab Saudi ditamatkan.
Sementara itu, akhbar AlYaum melaporkan, pengendali perkhidmatan umrah telah diarah untuk menyediakan semua kemudahan dan keperluan buat jemaah yang berada di Mekah sehingga jadual penerbangan pulang ke negara masing-masing disambung semula.
Terdahulu, Kementerian Haji dan Umrah Arab Saudi pada Ahad lalu mengumumkan supaya menghentikan kemasukan jemaah umrah dari negara luar sehingga maklumat lanjut dikeluarkan.

Selain itu, segala kemasukan ke negara itu melalui darat, udara dan air turut disekat selama seminggu selepas penemuan varian terbaharu virus Covid-19 dilapor kan di Britain. – AGENSI